**Odziv na pripombe iz**

**javne razprave strateškega načrta skupne kmetijske politike 2023–2027, ki je potekala od 4. novembra do 25. novembra 2021**

**KAZALO VSEBINE**

[1 ANALIZA TRETJE JAVNE RAZPRAVE SN 2023–2027 7](#_Toc98913009)

[2 SPLOŠNO INTERVENCIJE IN POTREBE 9](#_Toc98913010)

[3 DEFINICIJE 10](#_Toc98913011)

[3.1 Aktivni kmet 10](#_Toc98913012)

[4 POGOJENOST 10](#_Toc98913013)

[5 NEPOSREDNA PLAČILA 11](#_Toc98913014)

[5.1 Ukinitev plačilnih pravic 11](#_Toc98913015)

[5.2 Osnovna dohodkovna podpora za trajnostnost 12](#_Toc98913016)

[5.3 Dopolnilna prerazporeditvena dohodkovna podpora za trajnostnost 12](#_Toc98913017)

[6 PROIZVODNO VEZANA PLAČILA (PVP) 13](#_Toc98913018)

[7 SHEMA ZA PODNEBJE IN OKOLJE (SOPO) 15](#_Toc98913019)

[8 OHRANITVENO KMETIJSTVO 16](#_Toc98913020)

[9 SADJE IN ZELENJAVA 16](#_Toc98913021)

[10 OKRASNE RASTLINE 16](#_Toc98913022)

[11 OLJKARSTVO 17](#_Toc98913023)

[12 VINSKI SEKTOR 17](#_Toc98913024)

[13 ČEBELARSTVO 17](#_Toc98913025)

[14 PLAČILO ZA NARAVNE ALI DRUGE OMEJITVE 18](#_Toc98913026)

[15 KMETIJSKO-OKOLJSKA-PODNEBNA PLAČILA (KOPOP) 20](#_Toc98913027)

[15.1 KOPOP – splošno 20](#_Toc98913028)

[15.2 Integrirana pridelava 22](#_Toc98913029)

[15.3 Zveri 22](#_Toc98913030)

[15.4 Ohranjanje, trajnostna raba in razvoj rastlinskih genskih virov v kmetijstvu 22](#_Toc98913031)

[16 DOBROBIT ŽIVALI 23](#_Toc98913032)

[16.1 Podintervencija DŽ za prašiče 23](#_Toc98913033)

[16.2 Podintervencija DŽ za perutnino 23](#_Toc98913034)

[16.3 Podintervencija DŽ za drobnico 23](#_Toc98913035)

[16.4 Podintervencija DŽ za konje 24](#_Toc98913036)

[16.5 Izvajanje paše na območjih potencialnega vpisa ciljnih naravovarstvenih ukrepov 24](#_Toc98913037)

[17 EKOLOŠKO KMETIJSTVO 24](#_Toc98913038)

[18 KRATKE VERIGE – SHEME KAKOVOSTI IN OPERATIVNI PROGRAMI 24](#_Toc98913039)

[19 NALOŽBE V KMETIJSTVU in ŽIVILSKO-PREDELOVALNI PANOGI 25](#_Toc98913040)

[20 ZEMLJIŠKE OPERACIJE IN NAMAKANJE 26](#_Toc98913041)

[21 MLADI KMETJE 26](#_Toc98913042)

[22 MAJHNE KMETIJE 28](#_Toc98913043)

[23 LEADER 28](#_Toc98913044)

[24 EKO REGIJE 28](#_Toc98913045)

[25 GOZDARSTVO 29](#_Toc98913046)

[26 BIOTIČNO VARSTVO RASTLIN, FFS, GNOJENJE 30](#_Toc98913047)

[27 PLAČILA NATURA 2000 30](#_Toc98913048)

[28 USPOSABLJANJE IN PRENOS ZNANJA TER SISTEM AKIS 31](#_Toc98913049)

[28.1 Organizacijska struktura AKIS 31](#_Toc98913050)

[28.2 Izmenjava znanja in prenos informacij ter Usposobljenost svetovalcev 32](#_Toc98913051)

[28.3 Medgenarcijski prenos znanja 33](#_Toc98913052)

[28.4 Podpora za projekte EIP 33](#_Toc98913053)

[28.5 Prenos znanja v čebelarstvu in Raziskave na področju čebelarstva 33](#_Toc98913054)

[29 FINANČNA SREDSTVA 33](#_Toc98913055)

[30 KAZALNIKI 34](#_Toc98913056)

[31 CELOVITA PRESOJA VPLIVA NA OKOLJE (CPVO), OKOLJSKO POROČILO 34](#_Toc98913057)

**KRATICE**

|  |
| --- |
| AKIS – Sistem inovacij in prenosa znanja v kmetijstvu (Agricultural Knowledge and Innovation Systems) |
| ARSKTRP – Agencija Republike Slovenije za kmetijske trge in razvoj podeželja |
| BDV – bruto dodana vrednost |
| CPVO – celovita presoja vplivov na okolje |
| CRP – ciljni raziskovalni program |
| DKOP – standardi za dobre kmetijske in okoljske pogoje |
| DKOP 7 – Kolobarjenje na ornih zemljiščih, razen kmetijskih rastlin, ki rastejo pod vodo |
| DKOP 8 – Minimalni delež kmetijskih zemljišč namenjen neproduktivnim značilnostim ali področjem |
| DKOP 9 – Prepoved preusmeritve ali oranja trajnega travinja, opredeljenega kot okoljsko občutljivo trajno travinje, na območjih Natura 2000 |
| DŽ – dobrobit živali |
| EK – Evropska komisija |
| EU – Evropska unija |
| FFS – fitofarmacevtska sredstva |
| EKJS – Evropskikmetijski jamstveni sklad |
| EKSRP – Evropski kmetijski sklad za razvoj podeželja |
| EIP – Evropsko inovativno partnerstvo |
| EU – Evropska unija |
| EUR – evro |
| GERK – grafična enota rabe kmetijskih zemljišč |
| GVŽ – Glava velike živine |
| IKT – sodobna informacijska in komunikacijska tehnologija |
| JSKS – Javna služba kmetijskega svetovanja |
| KGZS – Kmetijsko gozdarska zbornica Slovenije |
| KMG – kmetijsko gospodarstvo |
| KMRS – kmetijske rastline iz zbirne vloge |
| KOPOP – Ukrep kmetijsko-okoljska-podnebna plačila iz Programa razvoja podeželja Republike Slovenije za obdobje 2014–2020 |
| KZU – kmetijska zemljišča v upravljanju |
| LAS – lokalna akcijska skupina |
| LEADER/CLLD – lokalni razvoj, ki ga vodi skupnost, po pristopu »od spodaj navzgor« |
| MKGP – Ministrstvo za kmetijstvo, gozdarstvo in prehrano |
| NEXTGEN – načrt okrevanja za Evropo (NextGeneration EU) |
| NVO – nevladne organizacije |
| OMD – območja z omejenimi možnostmi za kmetijsko dejavnost |
| OOTT – okoljsko občutljivo trajno travinje |
| OP – organizacije proizvajalcev |
| PRP 2014–2020 – Program razvoja podeželja Republike Slovenije za obdobje 2014–2020 |
| PONO – plačilo za območja z naravnimi omejitvami |
| PVP – proizvodno vezana plačila |
| PZR – predpisana zahteva ravnanja |
| SKP – Skupna kmetijska politika |
| SN 2023–2027 – Strateški načrt skupne kmetijske politike 2023–2027 za Slovenijo |
| SOPO – shema za podnebje in okolje |
| SP – skupine proizvajalcev |
| SPA območja – območja varstva za ptice po Direktivni o pticah, ki so del omrežja Natura 2000 |
| ZSPM – Zveza slovenske podeželske mladine |

**NAVEDBE UREDB**

|  |
| --- |
| Uredba (EU) 2021/2115 o strateških načrtih – Uredba (EU) 2021/2115 Evropskega parlamenta in Sveta z dne 2. decembra 2021 o določitvi pravil o podpori za strateške načrte, ki jih pripravijo države članice v okviru skupne kmetijske politike (strateški načrti SKP) in se financirajo iz Evropskega kmetijskega jamstvenega sklada (EKJS) in Evropskega kmetijskega sklada za razvoj podeželja (EKSRP), ter o razveljavitvi uredb (EU) št. 1305/2013 in (EU) št. 1307/2013 |
| Uredba (EU) 2021/2117 o vzpostavitvi skupne ureditve trgov – Uredba (EU) 2021/2117 Evropskega parlamenta in Sveta z dne 2. decembra 2021 o spremembi uredb (EU) št. 1308/2013 o vzpostavitvi skupne ureditve trgov kmetijskih proizvodov, (EU) št. 1151/2012 o shemah kakovosti kmetijskih proizvodov in živil, (EU) št. 251/2014 o opredelitvi, opisu, predstavitvi, označevanju in zaščiti geografskih označb aromatiziranih vinskih proizvodov in (EU) št. 228/2013 o posebnih ukrepih za kmetijstvo v najbolj oddaljenih regijah Unije |

Na MKGP se zavedamo pomembnosti vključevanja partnerjev in transparentnosti celotnega procesa priprave SN 2023–2027, najpomembnejšega dokumenta za razvoj kmetijstva, živilstva, gozdarstva in podeželja do leta 2027. Predlog SN 2023–2027 je rezultat sodelovanja in usklajevanja s številnimi deležniki kmetijskega, živilskega in gozdarskega sektorja, s predstavniki okoljskih organizacij, s širšo javnostjo v okviru javnih razprav, s predstavniki lokalnih skupnosti itd., ki so imeli možnost vključevanja v proces priprave SN 2023–2027 od leta 2018 dalje, tudi preko številnih dogodkov. Zelo pomemben del pri pripravi predloga SN 2023–2027 pa je tudi neformalno sodelovanje z EK, postopek predhodnega vrednotenja in postopek CPVO.


Predlog SN 2023–2027 je bil 23. decembra 2021 potrjen na seji Vlade Republike Slovenije, nato pa je bil še istega dne formalno predložen EK. Za bolj podrobne informacije vas vabimo, da pregledate predlog SN 2023–2027, ki je dostopen na spletni strani https://skp.si/skupna-kmetijska-politika-2023-2027.

Naj omenimo še, da bo MKGP z deležniki sodeloval tudi v nadaljevanju postopka priprave SN 2023–2027, saj bo SN 2023–2027 v tem letu še predmet formalnega usklajevanja z EK. Prav tako bomo sodelovali z deležniki v okviru postopka CPVO. Posebej še izpostavljamo, da bo sodelovanje potekalo tudi v okviru priprave izvedbenih dokumentov SN 2023–2027.

Vabimo vas, da spremljate spletno stran https://skp.si/, kjer objavljamo vse informacije in novice, ki se nanašajo na SN 2023–2027.


# ANALIZA TRETJE JAVNE RAZPRAVE SN 2023–2027

Od 4. novembra 2021 do 25. novembra 2021 je potekala tretja javna razprava celovitega predloga SN 2023–2027, v okviru katere smo prejeli več kot 80 pisnih pripomb, pobud oziroma vprašanj. Pisne pripombe so posredovale različne kmetijske in okoljske organizacije, podjetja, LAS, združenja, zbornice, društva, zavodi, kmetje, posamezniki itd. Spodnji grafikon prikazuje deleže deležnikov, ki so posredovali pripombe in predloge v okviru javne razprave, glede na profil.



Graf: Profil deležnikov, ki so poslali pripombe na SN 2023-2027 v okviru javne razprave novembra 2021 (v %).

Glede na področje delovanja deležnikov, ki so posredovali pripombe in predloge v okviru javne razprave, je bilo skoraj dve tretjini (61 %) deležnikov, ki delujejo na področju kmetijstva, sledili so deležniki s področja podeželja (28 %), slaba desetina deležnikov je bila s področja okolja in okoli 2 % je bilo deležnikov, ki delujejo na področju gozdarstva. Spodnji graf prikazuje deleže deležnikov glede na področje delovanja, ki so posredovali pripombe in predloge v okviru javne razprave.



Graf: Deleži deležnikov, ki so posredovali pripombe in predloge v okviru javne razprave, glede na področje delovanja (kmetijstvo, gozdarstvo, okolje, podeželje).

Najbolj izpostavljene vsebine v okviru prejetih pripomb so bile: neposredna plačila, PVP, SOPO, KOPOP, plačila za naravne ali druge omejitve, dobrobit živali, ekološko kmetijstvo, sektorske intervencije, naložbe, intervencije za mlade kmete, LEADER, sheme kakovosti, kratke dobavne verige, gozdarstvo, usposabljanje in prenos znanja ter sistem AKIS, postopek CPVO, finančna sredstva itd.

Na MKGP smo prejete pripombe skrbno pregledali in smiselno vključili v SN 2023–2027. V nadaljevanju podajamo odziv na najbolj izpostavljene pripombe in predloge, in sicer odziv na podlagi vsebine predloga SN 2023–2027, ki je bil potrjen na seji Vlade Republike Slovenije in posredovan na EK.

# SPLOŠNO INTERVENCIJE IN POTREBE

Pri pripravi SN 2023–2027 smo izhajali iz trenutnega stanja ter trendov in v največji možni meri upoštevali naravne in strukturne danosti slovenskega podeželja ter dejanske potrebe kmetijstva, živilstva, gozdarstva, podeželja, potrošnika in širše družbe. Upoštevali smo relevantne evropske in nacionalne dokumente, ki se nanašajo na področje, ki ga pokriva SN 2023–2027. Ključna strateška evropska usmeritev prihodnje SKP temelji na ciljih Zelenega dogovora v okviru Strategije »od vil do vilic«, Strategije za biotsko raznovrstnost do leta 2023 ter leta 2021 objavljeno Dolgoročno vizijo za podeželska območja. Na operativni ravni so za doseganje teh ciljev pomembna predvsem priporočila EK za strateški načrt za Slovenijo. Resolucija »Naša hrana, podeželje in naravni viri od leta 2021« je strateška podlaga za enovit SN 2023–2027, upoštevali smo tudi številne druge strateške dokumente, predvsem s področja varovanja okolja in podnebnih sprememb (tudi strategijo EU za gozdove).

Zavedamo se, da je SN 2023–2027 obsežen, njegova struktura pa kompleksna, saj se je dokument pripravljal v skladu z navodili, ki jih je pripravila EK. Struktura strateškega načrta je tako za vse države članice enaka in je določena v posebnem informacijskem sistemu. Naj izpostavimo še, da se oblika in poglavja v nadaljevanju lahko še spremenijo.

V okviru javne razprave smo prejeli pripombe, da so opisi intervencij presplošni in da ne zajemajo konkretnih pogojev in kriterijev za izvajanje. SN 2023–2027 je bil v času priprave splošen dokument, ki bo dodatno dopolnjen, ko bodo objavljeni še posamezni delegirani in izvedbeni akti na ravni EU. Na podlagi teh bodo sledile nacionalne uredbe, ki bodo podrobneje določale izvajanje intervencij, in merila za izbor. Rezultate in učinke intervencij bomo na MKGP redno spremljali. Poročanje o teh je tudi zahteva EK. Vsi dokumenti, izhajajoči iz SN 2023–2027, morajo prispevati k doseganju tako specifičnih kot splošnih ciljev na ekonomskem, okoljskem in socialnem področju, kar bo skupaj prispevalo k trajnostnemu razvoju.

Glede pripomb na preveliko število intervencij bi radi poudarili, da intervencije navedene v SN 2023–2027, izhajajo iz identificiranih potreb na podlagi izvedenih analiz stanja za vsak specifični cilj posebej. Intervencije naslavljajo različne specifične cilje in različne kazalnike ter bodo na voljo različnim upravičencem v skladu z različnimi merili za izbor. V kolikor pa se bo v času izvajanja SN 2023–2027 izkazalo, da so določene intervencije manj učinkovite ali finančno premalo ovrednotene, jih bomo tako vsebinsko kot finančno bodisi dopolnili bodisi spremenili ali celo umaknili iz samega SN 2023–2027 ob spremembi le-tega.

# DEFINICIJE

## Aktivni kmet

V skladu s 4. členom Uredbe (EU) št. 2021/2115 o strateških načrtih mora država članica določiti aktivnega kmeta, na način, da se zagotovi odobritev podpore le fizičnim ali pravnim osebam ali skupinam fizičnih ali pravnih oseb, ki opravljajo vsaj minimalno kmetijsko dejavnost, pri čemer se iz odobritve podpore ne smejo nujno izključiti pluriaktivni kmetje ali kmetje, ki se s to dejavnostjo ukvarjajo občasno (za ta namen je zlasti namenjen finančni prag, do katerega se vsi kmetje štejejo za aktivne kmete). Države članice pri določanju, kdo je „aktivni kmet“, uporabijo objektivna in nediskriminatorna merila, kot so preverjanje dohodkov, vložek dela na kmetiji, poslovni namen in vpis kmetijskih dejavnosti kmeta v nacionalne ali regionalne registre (ki morajo biti vezan na podatek o dohodku na kmetiji). Taka merila se lahko uvedejo v eni ali več oblikah, ki jih izberejo države članice, vključno z negativnim seznamom, na podlagi katerega se kmet ne šteje za aktivnega kmeta. Če država članica za „aktivne kmete“ šteje tiste kmete, ki niso prejeli neposrednih plačil, ki presegajo določen znesek za preteklo leto, ta znesek ne presega 5.000 EUR. Definicijo aktivnega kmeta morajo kmetje izpolnjevati, da so lahko upravičeni do neposrednih plačil in OMD intervencije (ostale intervencije niso vezane na pogoj aktivnega kmeta).

V predlogu SN 2023–2027 je aktivni kmet definiran tako, da se uporablja negativna lista, hkrati pa se upošteva finančni prag 5.000 EUR. Finančni prag 5.000 EUR se uporablja z namenom zmanjšanja upravnega bremena in tudi podpiranja manjših kmetij in t. i. polkmetov, ki so pomemben doprinos k sami obdelanosti krajine in vitalnosti podeželja. Na podlagi tega finančnega praga se za aktivnega kmeta šteje vsak kmet, ki prejme skupni znesek neposrednih plačil v preteklem letu v višini pragu do 5.000 EUR. Če kmet opravlja dejavnost iz negativne liste se ne šteje med aktivne kmete, razen če dokaže, da njegov prihodek iz kmetijske dejavnosti predstavlja najmanj tretjino skupnih prihodkov vseh dejavnosti, prejetih v zadnjem obračunskem letu, za katero so takšni dokazi na voljo. Na negativen seznam se uvrščajo kmetje, ki upravljajo letališča, železniške storitve, vodne objekte, nepremičninske storitve ali stalna športna in rekreacijska igrišča ali upravljajo odvetniško, farmacevtsko ali nepremičninsko družbo.

V postopku neformalnega usklajevanja z EK je bilo zaznati, da bo treba definicijo aktivnega kmeta še nadgraditi v smislu, da ne bo temeljila izključno na negativni listi.

# POGOJENOST

Pogojenost je del SN 2023–2027, vendar ne v celoti. Sestavni del SN 2023–2027 so DKOP, opis sankcijskega in kontrolnega sistema za pogojenost (oba okvirno). PZR niso del SN 2023–2027, zato jih tudi nismo vključili. Seveda pa bodo vsi opisani deli pogojenosti vključeni v Uredbo o pogojenosti, na kateri se intenzivno dela, in v procesu oblikovanja te uredbe bodo vključeni vsi ključni deležniki.

Prejeli smo tudi pripombo glede nedopustnosti obveznih režimov na OOTT območjih. Pojasnjujemo, da je obveza o nespreminjanju trajnih travnikov na OOTT območjih zapisana v DKOP 9, ki je del Priloge III Uredbe (EU) 2021/2115 o strateških načrtih. Država Slovenija je dolžna spoštovati to obvezo.

Glede praga 10 ha, do katerega kmetom ni treba izpolnjevati zahtev pri DKOP 7 in nekaterih zahtev pri DKOP 8, se držimo zakonodajnega okvirja zapisanega pri obeh DKOP-ih v Prilogi III Uredbe (EU) 2021/2115 o strateških načrtih.

Pri obvezi za vzpostavitev prahe v DKOP 8 je treba upoštevati, da vendarle govorimo o kmetijskih površinah, ki so prvenstveno namenjene kmetijski proizvodnji in je treba poskrbeti, da se v tleh ne ustvarja dodatna zaloga semenskega materiala za plevele.

Prejeli smo tudi predlog o proporcialnem upoštevanju neproduktivnih zemljišč po občinah, česar pa ne moremo upoštevati, saj bi to nesorazmerno otežilo izvajanje sistema spremljanja obveznosti.

Ohranjanje krajinskih značilnosti se v SN 2023–2027 pojavlja na več mestih, med drugim tudi v pogojenosti pri DKOP 8, in izhaja iz zakonske obveznosti iz Priloge III Uredbe (EU) 2021/2115 o strateških načrtih, zato menimo, da vključevanje dodatnih zavez v dokument ni potrebno. Za korektno izvajanje te zaveze pa so seveda potrebne ustrezne evidence, za katere mora poskrbeti država.

Prejete pripombe smo upoštevali v največji možni meri s strokovnega vidika in v okviru evropske zakonodaje.

# NEPOSREDNA PLAČILA

## Ukinitev plačilnih pravic

Nacionalna ovojnica za neposredna plačila na letni ravni je za posamezno državo članico določena v prilogi IX Uredbe (EU) 2021/2115 o strateških načrtih. Za Slovenijo nacionalna ovojnica za neposredna plačila znaša 131.530.052 EUR. Pri tem gre za 100 % EU sredstva. Prekoračitev nacionalne ovojnice za neposredna plačila ali nacionalna doplačila niso dovoljena. V skladu z Uredbo (EU) 2021/2115 o strateških načrtih je za posamezno intervencijo neposrednih plačil potrebno zagotoviti obvezni delež (npr. vsaj 25 % za sheme SOPO z možnostjo uporabe rabata …), možna so določena odstopanja. Na podlagi zakonodajnega okvirja Uredbe (EU) 2021/2115 o strateških načrtih in strokovnih razprav ter razprav v okviru usklajevanja predloga SN 2023–2027 z deležniki, je razrez neposrednih plačil, ki je tudi v predlogu SN 2023–2027, sledeč (tabela spodaj).

Tabela: Razrez neposrednih plačil, ki je v predlogu SN 2023-2027:

|  |  |  |  |  |
| --- | --- | --- | --- | --- |
| INTERVENCIJA \_ NEPOSREDNA PLAČILA | Plačilo na ha/žival | Ocenjeno število | Znesek | Delež intervencije |
| Osnovno dohodkovno plačilo za trajnostnost | 184,2 | 450.000 | 82.891.253 | 63,02 % |
| Prerazporeditveno plačilo | 23,2 | 284.000 | 6.577.440 | 5,00 % |
| Podpora za mlade kmete | 73,0 | 27.000 | 1.971.000 | 1,50 % |
| PVP govedo | 56,65 ali 43,58 | 113.000 | 5.787.322 | 4,40 % |
| PVP mleko v gorskih območjih | 90,8 | 42.000 | 3.814.372 | 2,90 % |
| PVP dojilje | 96,6 | 64.000 | 6.181.912 | 4,70 % |
| PVP drobnica | 20,2 | 65.000 | 1.315.301 | 1,00 % |
| PVP beljakovinske rastline | 239,1 | 11.000 | 2.630.601 | 2,00 % |
| SOPO |  |  | 20.360.852 | 15,48 % |
| SKUPAJ |  |  | 131.530.052 | 100,00 % |

V zvezi z ukinitvijo plačilnih pravic pojasnjujemo, da je bila ukinitev plačilnih pravic napovedana že v Resoluciji »Naša hrana, podeželje in naravni viri od leta 2021«. Tako je v tej resoluciji predvideno, da se zgodovinsko vezane podpore z novo SKP ukinejo, saj v pomembnem delu ne odražajo več zdajšnjih proizvodnih usmeritev. Ukinitev plačilnih pravic pomeni tudi enostavnejši, bolj pregleden pristop do vseh kmetov, ki ne bo povzročal anomalij, ki so se lahko pojavile v sistemu plačilnih pravic, kot so visoka vrednost plačilnih pravic z malo hektarji na KMG, ali pa neizkoriščena sredstva iz naslova plačilnih pravic. Prav tako bo vsak upravičen hektar lahko deležen plačila, medtem ko se v sistemu plačilnih pravic lahko zgodi, da kljub upravičenemu hektarju kmet plačila ni prejel, ker ni imel plačilnih pravic. Zavedamo se, da bodo lahko prišlo do znižanja na posameznih kmetijskih gospodarstvih, zaradi ukinitve plačilnih pravic in sprememb ostalih ukrepov v okviru shem neposrednih plačil. Gledano iz vidika posameznega kmetijskega sektorja pa je študija Biotehniške fakultete Analiza vpliva sprememb nekaterih ukrepov SKP po 2023 na kmetijske sektorje in na tipična kmetijska gospodarstva izvedena s pomočjo modela kmetijskih gospodarstev (Žgajnar in sod., 2021) nakazala, da se bodo kljub izgubam ob ukinitvi plačilnih pravic kmetijski sektorji lahko prilagodili na spremembe SKP, konkretno na spremembe neposrednih plačil.

## Osnovna dohodkovna podpora za trajnostnost

Osnovna dohodkovna podpora za trajnostnost se dodeli z namenom vsaj delno izboljšati dohodkovni položaj kmetov. Dodeli se vsem kmetom, ki izpolnjujejo pogoje pogojenosti, za vse njihove upravičene hektarje. Kmetom se bo dodelila enotna podpora na upravičen hektar, ki bo ob ovojnici 63,02 % nacionalne ovojnice za neposredna plačila in ob predvidenem obsegu 450.000 upravičenih hektarjev znašala okoli 184 EUR/ha.

## Dopolnilna prerazporeditvena dohodkovna podpora za trajnostnost

Dopolnilna prerazporeditvena dohodkovna podpora za trajnostnost se v velikosti 5 % nacionalne ovojnice za neposredna plačila nameni vsem kmetom za prvih 8,2 hektarjev. Ker bo Slovenija z osnovnim dohodkovnim plačilom za trajnostnost po letu 2023 uspešno naslavljala manjša kmetijska gospodarstva že s 100% notranjo konvergenco t. i. ukinitvijo plačilnih pravic in uvedbo enotnega plačila na upravičen hektar kot tudi z inštrumentom degresije na osnovnem plačilu za trajnostnost, ocenjujemo, da je osnovno prerazporeditveno plačilo za trajnostnost v obveznem odstotku, ki se po Uredbi (EU) 2021/2115 o strateških načrtih mora namenjati tej intervenciji in znaša 10 %, lahko derogirano za 50 %.

# PROIZVODNO VEZANA PLAČILA (PVP)

Vezana dohodkovna podpora (t. i. PVP) se v skladu z Uredbo (EU) 2021/2115 o strateških načrtih lahko nameni le za sektorje v težavah. Poleg strukturnih sprememb in statističnih podatkov MKGP sektor v težavah zlasti dokazuje s pomočjo ekonomskega kazalnika »izhodiščna BDV na uro dela«, ki se je razvil v okviru raziskave »Analiza vpliva sprememb nekaterih ukrepov SKP po 2023 na kmetijske sektorje in na tipična kmetijska gospodarstva izvedena s pomočjo modela kmetijskih gospodarstev« (Žgajnar in sod., BF, 2021):

* Analiza je bila izvedena na modelu kmetijskih gospodarstev, ki je zasnovan na modularnem pristopu in omogoča povezovanje različnih samostojnih, kot tudi podpornih modulov. Model kmetijskih gospodarstev ima integriran sistem modelnih kalkulacij, ki predstavljajo osnovni vir informacij posameznih proizvodnih aktivnosti, ki vstopajo v proizvodni načrt. Modul omogoča pripravo proizvodnega načrta posameznega gospodarstva ob različnih pogojih za analitično spremljanje ekonomske učinkovitosti poslovanja kmetijskega gospodarstva. Prav tako omogoča različne ravni analiz in primerjalno analizo po gospodarstvih. Model kmetijskih gospodarstev je podprt z modulom tipičnih kmetijskih gospodarstev, ki pokrivajo sektorje živinoreje, poljedelstva, trajnih nasadov, zelenjadarstva ter mešanih kmetijskih gospodarstev in ki zajema tehnološke in ostale potrebne podatke na ravni posameznega tipičnega kmetijskega gospodarstva.
* Z analizo vpliva sprememb nekaterih ukrepov SKP po 2023 se je prikazal vpliv različnih scenarijev ukrepov na kmetijske sektorje na osnovi tipičnih kmetijskih gospodarstvih na podlagi izbranih ekonomskih kazalnikov (kako vplivajo spremembe ukrepov na raven BDV, prihodke in proračunske dodatke).
* BDV je splošni ekonomski kazalnik, s katerim se meri vrednost storitev ali blaga, ki se ga proizvede na določenem območju, v določeni panogi ali sektorju. Predstavlja razliko med vrednostjo proizvodnje in vmesne porabe. BDV je razlika med prihodki in spremenljivimi stroški.
* BDV na uro dela pa je BDV preračunan na enoto vloženega dela, ovrednotenega z urami efektivnega vloženega dela. V opravljeni analizi (Žgajnar in sod., 2021) se je kazalnik BDV uporabil za postavitev kmetijskih gospodarstev različnih velikosti in proizvodnih usmeritev na primerljivo osnovo. Zato je za vsako tipično kmetijsko gospodarstvo izračunan BDV preračunan na enoto vloženega dela, ovrednotenega z urami efektivnega vložka dela. Vsi izračuni so izvedeni s pomočjo modela kmetijskih gospodarstev (Žgajnar in sod., 2021). Ta v trenutni verziji temelji na 145 »tipičnih kmetijskih gospodarstvih« (TKMG), na podlagi katerih so simulirane različne proizvodne usmerjenosti in pogoji proizvodnje kakor tudi velikostna struktura kmetijskih gospodarstev v Sloveniji. Za izračun sektorskih povprečij ekonomskih kazalnikov, vključno z BDV na uro dela tako izhodiščna kot za posamezne scenarije, so izračunane vrednosti za posamezna tipična kmetijska gospodarstva (TKMG) utežena glede na njihovo pogostnost v slovenskem prostoru v smislu števila primerljivih kmetijskih gospodarstev, ki jih predstavljajo, in njihove vrednosti doseženih prihodkov v celotnem agregatu slovenskega kmetijstva.
* Glede na kazalnik BDV na uro dela (glej podatek o izhodiščni BDV na uro dela na grafikonu spodaj) so v izrazito slabem ekonomskem položaju sektorji reje krav dojilj, pitanja govedi, reje drobnice in prireje mleka (posebej v gorskem območju). Vsi navedeni sektorji imajo tudi strukturne probleme (razdrobljenost proizvodnje, lokacija proizvodnje v OMD, kjer prevladuje trajno travinje). Povprečne velikosti proizvodnje teh sektorjev so za nekajkrat manjše kot povprečno v EU.

Graf: Izhodiščna bruto dodana vrednost na uro dela za različne sektorje v Sloveniji (Žgajnar in sod., 2021).

* Pri odločanju o vključitvi sektorjev med vezano dohodkovno podporo je treba imeti v mislih tudi finančna sredstva, ki so namenjena za te podpore in za katere lahko država članica nameni največ 13 % nacionalne ovojnice za neposredna plačila, kar za Slovenijo pomeni maksimalno 17 milijonov EUR sredstev. Vključitev novega sektorja med vezano dohodkovno podporo ob tako omejenih sredstvih pomeni nižje podpore ali pa nevarnost nizkih podpor na enoto za posamezen sektor, ki je deležen vezane dohodkovne podpore.
* Na podlagi obrazloženega je v SN 2023–2027, ki je bil dne, 23. 12. 2021, potrjen na Vladi Republike Slovenije in bil uradno posredovan v presojo EK, vezana dohodkovna podpora določena za sledeče sektorje: rejo krav dojilj, pitanje govedi, rejo drobnice in prirejo mleka v gorskem območju ter dodatno, izven 13% nacionalne ovojnice, še za beljakovinske rastline.
* Določeni pogoji pri posamezni PVP (npr. ustrezna pasma pri kravah dojiljah in kravah molznicah itd.) bodo z deležniki in strokovnimi službami še ustrezno naslovljeni v kratkem, ko se bo posamezna intervencija usklajevala za pripravo uredbe. Bi pa pojasnili, da je v predlogu SN 2023–2027 ločevanje krav dojil in krav molznic pri obeh ukrepih predvideno na podlagi količine mleka (neposredna prodaja in oddaja mleka).Glede pripombe, da podporo reje govedi ne bi omejevali zgolj na živali rojene, spitane in zaklane v Sloveniji, podajamo pojasnilo, da je podpora namenjena tudi rejcem, katerih govedo je bilo rojeno ali zaklano v tujini, se pa taki obliki reje nameni za okoli 30 % nižja podpora na enoto (govedo). Podpori se bo namenilo 4,4 % nacionalne ovojnice za neposredna plačila, kar pomeni okoli 5,8 milijona EUR na letni ravni. Ocena podpore na enoto znaša okoli 56 EUR/govedo oziroma okoli 43 EUR/govedo v primeru 30 % nižje podpore.

V zvezi s pripombo, da se mora vezana dohodkovna podpora nameniti tudi za prašičerejo, pa pojasnjujemo, da že osnovna Uredba (EU) 2021/2115 o strateških načrtih določa sektorje, za katera je mogoča vezana dohodkovna podpora, in sektor prašičereje ni vključen. Prav tako sektor prašičereje v EU zakonodaji nikoli ni bil vključen med sektorje, za katere se lahko predvidi proizvodno vezano plačilo.

# SHEMA ZA PODNEBJE IN OKOLJE (SOPO)

V skladu s 97. členom Uredbe (EU) 2021/2115 o strateških načrtih je država članica dolžna za SOPO na letni ravni nameniti vsaj 25 % nacionalne ovojnice za neposredna plačila. Odstotek se lahko zniža le na podlagi drugega odstavka 97. člena Uredbe EU 2021/2115 o strateških načrtih z uporabo t. i. rabata, ki omogoča nižanje vsote sredstev, ki jih država članica mora nameniti za SOPO, za toliko, kolikor država članica presega obvezno okoljsko zamejitev sredstev na drugem stebru (EKSRP). Slovenija rabat koristi. Tako je v SN 2023–2027, ki je bil dne 23. 12. 2021 potrjen na Vladi Republike Slovenije in uradno posredovan v presojo EK, za SOPO na letni ravni namesto 25 % namenjenih 15,48 % nacionalne ovojnice za neposredna plačila. Razlika se prenese na osnovno dohodkovno podporo za trajnostnost. Nadaljnje nižanje odstotka SOPO po Uredbi (EU) 2021/2115 o strateških načrtih ni možno.

V skladu z 31. členom Uredbe (EU) 2021/2115 o strateških načrtih morajo SOPO sheme presegati zadevne PZR ter standarde za DKOP, določene s pravili o pogojenosti; presegati minimalne zahteve za uporabo gnojil in FFS ter DŽ kot tudi druge obvezne zahteve, določene z nacionalnim pravom in pravom EU; presegati pogoje, določene za vzdrževanje kmetijskih površin in se razlikovati od obveznosti, v zvezi s katerimi so odobrena plačila s 70. členom Uredbe (EU) 2021/2115 o strateških načrtih, ki določa okoljske, podnebne in druge upravljavske obveznosti. Prav tako mora vsaka shema zajemati vsaj dve od področij ukrepanja za podnebje, okolje, DŽ in boja proti mikrobni odpornosti, ki so našteta v četrtem odstavku 31. člena Uredbe (EU) 2021/2115 o strateških načrtih. Pri SOPO shemi smo tudi omejeni s sredstvi, saj je uporabljen rabat, kar pomeni, da se bo na letni ravni za vse sheme, ki so vključene v predlogu SN 2023–2027, skupaj namenilo okoli 20 milijonov EUR. Podpora na enoto se določi na podlagi metodologije izgube dohodka in večjih stroškov, ki jih ima kmet zaradi izvajanja kmetijskih praks v okviru SOPO shem. Vendar zaradi omejitve sredstev in večjega števila SOPO shem, podpora na enoto ne bo predstavljala 100 % deleža tako naračunane podpore. Predvidene so nižje podpore na enoto kot pri KOPOP intervenciji, že iz razloga nadstadarda, ki je na KOPOP intervenciji višji, kot tudi iz razloga omejenosti finančnih sredstev za SOPO sheme. Podpora na enoto pri posamezni shemi SOPO bo v povprečju nižja od 100 EUR (okvirni zneski za posamezno SOPO shemo so del predloga SN 2023–2027). Upoštevaje vse obrazloženo in na podlagi pobud ter strokovnih razprav kot tudi razprav z deležniki, se je v predlogu SN 2023–2027 za intervencijo SOPO vključilo 12 shem, ki presegajo zahteve pogojenosti in so različne od podintervencij KOPOP. Kmetje se prostovoljno odločijo, katero shemo iz seznama bodo izvajali, lahko tudi več shem hkrati. Pri tem so obveznosti iz naslova SOPO shem enoletne.

Sheme v SOPO so (v oklepaju so zajeti glavni poudarki sheme, ki so bili izpostavljeni s strani deležnikov, nikakor pa ne vsi pogoji sheme, ki so zavedeni v predlogu SN 2023–2027):

1. Ekstenzivno travinje (pri tem maksimalni pogoj obtežbe znaša 0,9 GVŽ in predstavlja povprečno obtežbo z GVŽ v Sloveniji)

2. Tradicionalna raba travinja (pri tem ostaja prepoved uporabe mineralnega dušika in FFS)

3. Stabilizatorji dušika v gnojevki in uporaba dodatkov (shema je še vprašljiva iz vidika zagotavljanja nadstandarda )

4. Gnojenje z organskimi gnojili z majhnimi izpusti v zrak (prenos iz trenutnega KOPOP, povečanje iz 25 m3 na 40 m3)

5. Naknadni posevki in podsevki (vključuje tudi medovite rastline, drugače mora biti mešanica vsaj dveh prezimnih ali neprezimnih KMRS)

6. Ozelenitev ornih površin preko zime (ne gre za celotni prenos iz KOPOP; pomembna sprememba je, da mora biti zagotovljena mešanica vsaj dveh prezimnih KMRS)

7. Konzervirajoča obdelava tal (prenos iz trenutnega KOPOP)

8. Uporaba le organskih gnojil za zagotavljanje dušika v trajnih nasadih

9. Ohranjanje biotske raznovrstnosti v trajnih nasadih

10. Kompostiranje hmeljevine (prenos iz trenutnega KOPOP)

11. Zaplate golih tal za poljskega škrjanca

Rezultatska shema

12. Varstvo gnezd pribe

# OHRANITVENO KMETIJSTVO

Intervencija ohranitveno kmetijstvo ni vključena v SN 2023–2027 kot samostojna intervencija, ampak se posamezni elementi ohranitvenega kmetijstva podpirajo z intervencijama SOPO in KOPOP.

# SADJE IN ZELENJAVA

V sektorju sadja in zelenjave si prizadevamo za večjo povezanost pridelovalcev za skupen nastop na trgu. Povezovanje kmetijskih gospodarstev v različne oblike proizvodnega in tržnega organiziranja je eden od pomembnih dejavnikov dviga konkurenčnosti kmetijstva in živilstva, povezovanje pridelovalcev pa spodbuja tudi EK.

SP in OP predstavljajo evropsko primerljive oblike povezovanja proizvajalcev, ki jim EU omogoča finančno pomoč. Kot SP ali OP lahko dobijo priznanje tudi zadruge in kmetijska podjetja, in sicer na način, da vzpostavijo ločeno pravno osebo, ki povezuje pridelovalce v določenem sektorju za namen skupnega trženja in promocije ter povečanja stroškovne učinkovitosti proizvodnje. Poleg tega se lahko v OP poveže več zadrug, ki postanejo članice te organizacije. Proizvajalci, s katerimi so zadruge ali podjetja povezana, pa morajo postati člani SP oziroma OP.

V naslednjem programskem obdobju 2023–2027 bo ponovno na voljo začetna podpora za povezovanje pridelovalcev v SP ali OP, s katero želimo k povezovanju z namenom konkurenčnega nastopa na trgu in tudi lažjega odzivanja na tržna in podnebna tveganja spodbuditi tako pridelovalce kot zadruge, ki jih združujejo, ter tudi kmetijska podjetja. Člani SP, OP in zadrug lahko skupaj izvajajo tudi kolektivne naložbe, za katere so predvidena sredstva v novem programskem obdobju.

V SN 2023–2027 so novost sektorske intervencije za sadje in zelenjavo. Po EU zakonodaji so sektorske intervencije namenjene samo OP z odobrenimi operativnimi programi, izvajanje operativnega programa pa je sofinancirano s strani EU. Sektorske intervencije smo oblikovali na podlagi pogovorov z deležniki in predlogov obstoječih SP in OP, ki v prihodnosti tudi predstavljajo potencialne OP z operativnimi programi.

MKGP v luči večjega povezovanja pridelovalcev še predlaga, da zadruge ter kmetijska in živilska podjetja s svojimi kooperanti vzpostavijo del pravne osebe za namen ustanovitve OP, s čimer bo omogočeno sofinanciranje njihovih dejavnosti, ki jih bodo izvajali kot OP. Pri tem je pomembno, da OP vodi ločeno knjigovodstvo, pomemben pa je tudi statut, ki med drugim ureja demokratičnost članov znotraj organizacije.

# OKRASNE RASTLINE

Pripombe so se nanašale tudi na vključenost pridelovalcev rastlin. V zvezi s tem pojasnjujemo, da so pridelovalci okrasnega cvetja lahko že sedaj kandidirali na razpise za naložbe, med drugim za postavitev rastlinjakov. Te naložbe namreč niso vezane na sektor. Omenimo naj še, da okrasne rastline niso del sektorskih intervencij za sadje in zelenjavo – spadajo namreč v ločen sektor po Uredbi (EU) 2021/2117 o vzpostavitvi skupne ureditve trgov.

# OLJKARSTVO

V zvezi s pripombami glede sektorskih intervencij za oljkarstvo pojasnjujemo, da se država članica lahko na željo pridelovalcev odloči, da bo izvajala specifične intervencije tudi v sektorju hmelj ali sektorju oljčno olje in namizne oljke. Predhodno je treba imeti v teh sektorjih vzpostavljene OP z operativni programi, potrjenimi s strani EK. V primeru, da bi se kdaj v prihodnosti s strani pridelovalcev izkazala želja po vzpostavitvi OP z operativnimi programi, jim bo s strani MKGP omogočena pomoč pri postopkih vzpostavljanja organizacije in nadalje pri izvajanju samih intervencij. Dodajamo še, da so oljčno olje in namizne oljke po Uredbi (EU) 2021/2117 o vzpostavitvi skupne ureditve trgov ločen sektor od sadja in zelenjave, zato tudi niso vključeni v sektorske intervencije za sadje in zelenjavo.

# VINSKI SEKTOR

Podrobneje bodo pripombe na intervencije za vinski sektor usklajene ob pripravi izvedbene uredbe za te intervencije. Intervencije za vinski sektor se namreč do izteka obstoječega podpornega programa v vinskem sektorju 2019–2023 še ne bodo izvajale na podlagi SN 2023–2027.

Že sedaj pa lahko za intervencijo Prestrukturiranje in preusmeritev vinogradov omenimo, da predlagan premik oddaje vlog na jesenski termin ni izvedljiv, saj mora biti v vseh primerih pred krčitvijo vinograda, ki je predmet prestrukturiranja, izveden ogled na kraju samem. Ker vinogradniki običajno krčitev vinograda izvedejo kmalu po trgatvi, bi premik roka za oddajo vloge na jesen pomenil, da vinogradov po trgatvi še ne smejo krčiti, saj morajo počakati na ogled na kraju samem s strani ARSKTRP. Prav tako v okviru te intervencije ni možno financirati napravo nasadov, ki so bili poškodovani zaradi naravne nesreče (reševanju škode po naravnih nesrečah so namenjene druge intervencije). Nova EU zakonodaja pa v okviru te intervencije omogoča, da se med upravičene stroške vključi tudi ponovno zasaditev vinograda, kadar je to potrebno po obvezni izkrčitvi iz zdravstvenih ali fitosanitarnih razlogov – v kolikor bo ob pripravi izvedbene uredbe potreba po vključitvi tega dela ukrepa, bo intervencija ustrezno dopolnjena. Hkrati bodo ob pripravi izvedbene uredbe pregledane in po potrebi popravljene osnove za kalkulacije priznanih stroškov za prestrukturiranje vinograda, ki se bodo tako kot doslej predvidoma tudi v bodoče letno posodabljale.

Med prejetimi predlogi in pripombami na intervencije v vinskem sektorju je tudi predlagana višja stopnja sofinanciranja promocijskih intervencij. Nova EU zakonodaja sicer predvideva možnost do 80 % stopnje financiranja teh ukrepov, pri čemer pa je stopnja financiranja iz ovojnice za vino, ki jo ima posamezna država članica, omejena na do 50 % upravičenih stroškov. Sredstva za morebitno višjo stopnjo sofinanciranja pa mora zagotoviti država članica. Predlog bomo proučili in morebitno potrebo po nacionalnih sredstvih izpostavili ob pripravi proračuna za leto 2024 in naslednja leta.

Ob usklajevanju izvedbene uredbe bomo ustrezno oblikovali tudi bolj natančna pravila za upravičence do promocijskih intervencij za vinski sektor in upravičene stroške, pri tem bo upoštevana takratna situacija v zvezi z oblikovanjem generičnega telesa za promocijo vina.

# ČEBELARSTVO

Na vsebino čebelarstva, smo prejeli različne pripombe, ki se nanašajo predvsem na posamezne podintervencije.

V SN 2023-2027 je navedeno “Zaradi prevelike gostote čebeljih družin na določenih območjih je potrebno predvsem omogočiti kar največje izkoriščanje čebeljih paš in zmanjšati izgube čebeljih družin zaradi bolezni.” V besedilu je navedeno, da je na določenih območjih prevelika gostota čebeljih družin, kar ne pomeni, da bi to veljalo za celotno območje Slovenije, zato se predlog po spremembi besedila ni upošteval.

Pri podintervenciji Vzdrževanje čebelnjakov za prenos znanja v čebelarstvu je bilo predlagano, da se v SN 2023–2027 dopiše, da se bo v okviru intervencije vzdrževalo čebelnjake za prenos znanja v čebelarstvu, ki so bili vzpostavljeni na podlagi Programa ukrepov na področju čebelarstva v RS v letih 2020–2022. Pri podintervenciji Usposabljanje v čebelarstvu smo prejeli nekoliko podrobnejšo specifikacijo predlaganih upravičenih stroškov. Pojasnjujemo, da je predlagano bilo upoštevano in vneseno v SN 2023–2027.

Pri podintervenciji Sofinanciranje nakupa čebelarske opreme in prevoznih sredstev je bilo predlagano, da se poleg dosedanje čebelarske opreme, ki jo je možno sofinancirati, dodala tudi oprema za predelavo, ITK oprema, mikroskop, klima, oprema za vzrejo, okvirčki, embalaža za pridobivanje medu v satju. Predlog je bil upoštevan. Pojasnjujemo, da v okviru podintervencije načrtovan znesek na enoto ne pomeni zgornje meje sredstev, ki bi jih čebelar lahko prejel, temveč je le vrednost, iz katere se izračuna letni načrtovan finančni prispevek.

Pri podintervenciji Menjava satja se je upošteval tudi predlog vavčerskega sistema izvajanja podintervencije in poleg tega določilo, da med upravičene stroške spadajo ekološke satnice s certifikatom ter satnice, katerih analizni izvid izkazuje ostanke kumafosa pod 1 mg/kg. V okviru te podintervencije je bilo predlagano, da se opredeli še zamenjavo voska, na način, da se tistim čebelarjem, ki dajejo v izdelavo satnice iz svojega voska, določi količina voska, katero bi lahko po vavčerskem sistemu zamenjali za satnice. Omenjeno se ni upoštevalo, ker predlagano ne bi bilo možno realizirati, predvsem z vidika nadzora.

V okviru podintervencije Analiza čebeljih pridelkov se je upošteval predlog, da se zaradi majhnih količin pridelave matičnega mlečka le-tega ne analizira.

Pri podintervenciji Ugotavljanje učinkov masaže na telo smo prejeli predloge glede pogojev oziroma referenc za izbor izvajalca raziskave. Pojasnjujemo, da so bili predlogi upoštevani in vnešeni v SN 2023–2027.

Pri podintervenciji Podpora čebelarskim društvom za izvajanje pašnih redov je eden izmed pogojev, da ima upravičenec na dan 30. junija v koledarskem letu oddaje vloge v centralnem registru čebelnjakov vpisanih vsaj 10 stojišč v skladu s predpisom, ki ureja označevanje čebelnjakov in stojišč. Ker je cilj, da se število stojišč poveča in da se nagradi tista čebelarska društva, ki imajo vsaj 10 stojišč, predlog za podporo čebelarskim društvom z manj kot 10 stojišč ni bil upoštevan, saj bi podpirali tudi tista čebelarska društva, ki že sedaj imajo le po nekaj stojišč in na ta način jih ne bi niti povečevala. K tej podintervenciji je bilo predlagano, da se še podrobneje dopiše nekatere druge upravičene stroške, vendar to ni bilo upoštevano, ker bi bistveno poseglo v skupni znesek podintervencije, v kateri so sredstva že določena.

Prejeli smo tudi predloge, da se pri nekaterih podintervencijah določi kazalnike rezultatov, vendar to ni bilo upoštevano, ker so kazalniki predpisani s strani EK.

V zvezi s prejetim predlogom, da se v čebelarski ovojnici najde sredstva, da se kmetom kupi seme medovitih rastlin, pojasnjujemo, da je MKGP, na podlagi usklajenih predlogov deležnikov, ki delujejo na področju čebelarstva v SN 2023–2027, vključil tudi sektorsko intervencijo za čebelarstvo, v okviru katere je predvideno sofinanciranje nakupa sadik in semen medovitih rastlin čebelarskim društvom.

Z umestitvijo podintervencije Sofinanciranje sadik in semen medovitih rastlin v SN 2023–2027, MKGP podpira sejanje in sajenje medovitih rastlin, v kolikor bo pa še EK potrdila ustreznost omenjene podintervencije, bo le-to možno tudi realizirati.

Omenimo še, da so sredstva za sektorske intervencije v čebelarstvu iz EKJS namenjena posebej za čebelarski sektor.

# PLAČILO ZA NARAVNE ALI DRUGE OMEJITVE

Z zaključkom PRP 2014–2022 se v letu 2022 zaključuje obdobje, ko je bilo plačilo za OMD določeno na podlagi seštevka fiksnega in variabilnega dela plačila OMD.

V proces priprave SN 2023–2027 se je vstopilo z namero, da se pri izračunu plačila OMD dokončno poslovimo od fiksnega dela in da bo višina plačila odvisna le od težavnostnih razmer KMG, ki se rezultirajo v številu točk KMG v OMD. Ta pristop je bil vseskozi izrecno in jasno izpostavljen v javnih razpravah in komunikaciji z deležniki. Tudi zaradi želje, da bi še v procesu javne razprave lahko evidentirali eventualne pripombe in predloge na točkovanje KMG v OMD iz najširšega kroga deležnikov, se je MKGP odločil posodobitev točkovanja KMG v OMD izvesti v prvi polovici leta 2022. Strokovna naloga za posodobitev točkovanja je že v izdelavi. Pričakujemo, da bomo posodobljeno metodologijo in nove točke KMG v OMD vsem zainteresiranim deležnikom predstavili v sredini leta 2022. Mnogo v razpravi podanih mnenj in predlogov je že vključenih v projektno nalogo za posodobitev točkovanja. Najpogosteje omenjene so preučitev in posodobitev vpliva talnega števila, nadmorske višine, upoštevanje različnih vrst rabe zemljišč.

Predlagana plačila OMD bodo po našem trdnem prepričanju še bolj naslovila območja s težjimi pridelovalnimi razmerami. V ta namen so za plačilo za OMD dodana sredstva iz nacionalnega proračuna in bo tako skupaj namenjeno 48 milijonov EUR za plačila OMD (do sedaj 42,5 milijona EUR, skupaj s plačili za strmine iz I. stebra pa 44,6 milijona EUR).

Bistveni elementi in spremembe plačila OMD glede na obdobje 2014–2022 so:

* Ukinja se fiksni del plačila (t. i. »Robičev elaborat«), plačilo OMD bo torej odvisno le od točk KMG v OMD / ha, ki jih ima posamezna KMG, izračunano iz lastnosti GERK-ov, ki jih obdeluje.
* Diferencirana vrednost točke po principu, več točk kot ima KMG, višja bo vrednost točke, bo omogočila dodelitev višje podpore kmetijam v najtežjih pridelovalnih razmerah. Ob enaki (isti) vrednosti točke za KMG bi bilo plačilo OMD dodeljeno na način, da se vsem kmetom dodeli enak odstotek izračunanega OMD plačila. To pa v absolutnem znesku pomeni večje zaostajanje prejemkov na kmetijah z višjim število točk in težjimi pridelovalnimi razmerami.
* Degresija OMD plačil: v sedanjem programskem obdobju so se plačila zniževala, ko je obseg kmetijskih zemljišč presegel 70 ha, za obseg kmetijskih zemljišč nad 100 ha pa se je dodelilo OMD plačilo v višini 40 %. Z deležniki je dosežen kompromis, da bo v SN 2023–2027 začetna meja degresije pri 50 ha, nad 100 ha pa ostane kot do sedaj. Degresija OMD plačil je glede na povprečno velikostno KMG v primerjavi s sosednjimi oziroma primerljivimi državami izrazito šibka, zato ohranitev dosedanjega praga ni mogoča.
* Predvideno je nižje plačilo za travinje na KMG brez travojedih živali (cca – 30 %), kar bo izhajalo iz kalkulacije, ki so v izdelavi. Kalkulacija za OMD plačilo na trajnem travinju bo nižja zato, ker na KMG brez travojedih živali določeni stroški ne nastanejo (npr. razvoz živinskih gnojil). Tak pristop je skladen s pravili določanja višine OMD plačila, na tiste KMG, ki travojede živine na trajnem travinju nimajo, pa ne bi smel imeti negativnega učinka, saj se določene tehnološke aktivnosti na KMG dejansko ne izvajajo. Pri kateri meji GVŽ/ha bo postavljena ločnica med KMG s travojedimi živalmi in brez, bo predlog podan v sklopu posodobitve točkovanja glede na ekonomske izračune. Z opisanim pristopom bomo poskušali v največji možni meri nadomestiti odsotnost PONO plačil iz I. stebra tako, da bi skupni znesek OMD plačila za kmetije z največjimi strminami ostal enak, ali se celo povečal. V prihodnjem programskem obdobju namreč ni več pravne podlage za doplačilo za OMD iz I. stebra, kar smo (do)sedaj poznali kot PONO plačilo za strmine nad 35 % in PONO plačilo za strmine nad 50 %.
* Do sedaj so bila skupna sredstva za OMD plačilo (42,5 milijona EUR za OMD + 2,1 milijona EUR za PONO) v višini cca. 44,6 milijona EUR letno. V SN 2023–2027 se predvideva letno 48 milijonov EUR, a bo potrebno sredstva še zmeraj razdeliti zelo natančno in zato so nujni zgoraj opisani pristopi (degresija, odsotnost travojedih živali), saj na ta način lahko del sredstev OMD prerazporedimo na KMG z najtežjimi pridelovalnimi pogoji.

# KMETIJSKO-OKOLJSKA-PODNEBNA PLAČILA (KOPOP)

## KOPOP – splošno

Največkrat izpostavljene splošne pripombe in predlogi iz 3. javne razprave o SN 2023–2027 glede intervencije KOPOP se nanašajo predvsem na potrebo po uvedbi degresije plačil, za kmetovanje omejujočo zahtevo zmanjševanja letnega vnosa dušika pri gnojenju, prepoved uporabe komposta in digestata, neustrezne zahteve varstva rastlin v okviru integrirane pridelave (metoda konfuzije in uporaba vab naj se vključita v SOPO, ki je enoletna shema) in dopolnitev seznama lokalnih pasem z rjavim govedom, lisastim govedom in haflinškim konjem, podpore morajo biti stimulativne, podintervencije bolj razdelane, pogoji in zahteve za izvajanje pa enostavne in vsem razumljive.

V nadaljevanju podajamo pojasnila k omenjenim splošnim pripombam in predlogom in izpostavljamo, da bo vstop v intervencijo KOPOP za kmete tudi v obdobju 2023–2027 prostovoljen, obveznost izvajanja pa bo trajala 5 let. Tako kot do sedaj, se bodo kmeti sami odločili za vstop v to intervencijo glede na razmere na njihovim kmetijskih gospodarstvih.

Podintervencije KOPOP so bile dovolj dobro razdelane že pred javno razpravo, izpopolnile in nadgradile pa so se tekom javne razprave, katere namen je bil prav izboljšanje predloga podintervencij KOPOP. Treba bo definirati še izvedbo in sistem kontrole posameznih podintervencij KOPOP, ki sta ključna elementa, ki vplivata na možnost vključitve teh podintervencij v SN 2023–2027. Vse podrobnosti, ki bodo urejale izvajanje intervencije KOPOP, bodo urejene z nacionalno uredbo.

* *Degresija plačil*

Plačila za intervencijo KOPOP so namenjena zasledovanju podnebnih in okoljskih ciljev z izvajanjem nadstandardnih sonaravnih kmetijskih praks. Plačila temeljijo na dodatnih stroških in izpadu dohodka zaradi prevzete obveznosti. Kmetu se ne plača pavšalni znesek, ampak dodatni stroški in izpad dohodka ter dejansko delo, ki ga opravi zaradi prevzete obveznosti. Višina plačil je določena na podlagi modelnega izračuna. Zato za to intervencijo degresija ni ustrezen instrument. V preteklem (2007–2013) in tudi v obstoječem programskem obdobju (2014–2020) je v okviru usklajevanj predloga ukrepa KOPOP z Evropsko komisijo razprava tekla tudi o možni degresiji plačil pri tem ukrepu, vendar pa Evropska komisija možnosti degresije ni podprla, z obrazložitvijo, da ta plačila podpirajo izvajanje nadstandardnih kmetijskih praks, kmeti pa so upravičeni do celotne višine plačila ne glede na to, da se vključijo z večjim obsegom površin.

* *Zmanjševanje letnega vnosa dušika pri gnojenju*

Pogoj za izvajanje intervencije KOPOP, ki se nanaša na zmanjševanje letnega vnosa dušika iz mineralnih in živinskih gnojil, predvideva 30 % manjše gnojilne norme pri gnojenju z dušikom kot veljajo pri običajni kmetijski praksi. Predlog upošteva usmeritve iz Strategije »od vil do vilic«, ki določajo zmanjšanje izgube hranil za vsaj 50 %, kar bo zmanjšalo porabo gnojil za vsaj 20 % do leta 2030. Tekom usklajevanj z deležniki se je ta pogoj omilil in dopolnil z navezavo na Prilogo 1 Uredbe o varstvu voda pred onesnaževanjem z nitrati iz kmetijskih virov (Uradni list RS, št. 113/09, 5/13, 22/15 in 12/17). Dopolnitev se nanaša na povečanje letnega vnosa dušika glede na pričakovan pridelek. Če se pričakuje večji pridelek od navedenega iz preglednice 4 Priloge 1 omenjene uredbe, se odmerki dušika lahko povečajo skladno s potrebami rastlin po dušiku, pri čemer mora imeti kmetijsko gospodarstvo obvezno izdelan gnojilni načrt. Gnojilni načrt za gnojenje z dušikom mora vsebovati izračun potreb po gnojenju z dušikom glede na večji pričakovani pridelek in načrt gnojenja, ki mora vsebovati čas, količino ter vrsto gnojila, ki vsebuje dušik.

* *Prepoved uporabe komposta in digestata*

Prepoved uporabe komposta in digestata v okviru intervencije KOPOP pomeni nadstandardno zahtevo, saj je pri običajni kmetijski praksi, ki predstavlja standard, uporaba komposta in digestata dovoljena. Tudi za zahteva se je tekom usklajevanj z deležniki dopolnila, tako da je treba upoštevati prepoved uporabe blata iz komunalnih čistilnih naprav ter digestata in komposta iz predpisa, ki ureja predelavo biološko razgradljivih odpadkov in uporabo komposta ali digestata, razen digestata in komposta izdelanega na kmetijskem gospodarstvu ali v primeru povezanih podjetij.

* *Neustrezne zahteve varstva rastlin v okviru integrirane pridelave*

Intervencija KOPOP mora vključevati nadstandardne zahteve, to je zahteve, ki presegajo običajno kmetijsko prakso, zahteve morajo biti strožje kot pri intervenciji SOPO. Tudi zato je obveznost intervencije SOPO enoletna, obveznost intervencije KOPOP pa petletna. Intervencija KOPOP je tudi na področju varstva rastlin z vidika zmanjševanja obremenjevanja okolja s fitofarmacevtskimi sredstvi zastavljena bolj ambiciozno, kar izhaja že iz Strategije »od vil do vilic«, ki države članice EU usmerja v zmanjšanje splošne uporabe kemičnih pesticidov in njihovega tveganja za 50 % ter za zmanjšanje uporabe nevarnejših pesticidov za 50 % do leta 2030. Poleg tega je treba z intervencijami SN 2023–2027 spodbujati trajnostno rabo fitofarmacevtskih sredstev, določeno z Direktivo 2009/128/ES Evropskega parlamenta in Sveta z dne 21. oktobra 2009 o določitvi okvira za ukrepe Skupnosti za doseganje trajnostne rabe pesticidov, čemur sledi tudi intervencija KOPOP. Na EU ravni se predvideva bolj striktna ureditev trajnostne rabe pesticidov, ki bo zagotovo vplivala kmetovanje in posledično tudi na ukrepe SKP.

* *Dopolnitev seznama lokalnih pasem z rjavim govedom, lisastim govedom in haflinškim konjem*

Do podpore za rejo lokalnih – avtohtonih in tradicionalnih pasem domačih živali so v okviru intervencije KOPOP lahko upravičene samo tiste pasme, ki jim grozi prenehanje reje. Pobude v zvezi z uvedbo podpore za pasme lisasto govedo, rjavo govedo in haflinški konj, ki se uvrščajo med tradicionalne pasme domačih živali, smo proučili in preverili stopnjo njihove ogroženosti. Po preveritvi relevantnih kriterijev izhaja, da te pasme že v obstoječem programskem obdobju 2014–2020 ne sodijo med ogrožene lokalne pasme, ki jim grozi prenehanje reje, zato tudi niso upravičene do podpore iz naslova ukrepa KOPOP iz PRP 2014–2020. Glede na to, da omenjene pasme trenutno niso ogrožene, tudi niso vključene v predlog SN 2023–2027. Če se bo stopnja ogroženosti ustrezno spremenila, pa bodo pasme rjavo govedo, lisasto govedo in haflinškim konj lahko deležne podpore v okviru intervencije KOPOP iz SN 2023–2027 pod pogojem, da ustreznost stopnje ogroženosti in s tem upravičenost do podpore, v skladu s predpisi EU potrdi pristojni organ, to je Oddelek za zootehniko Biotehniške fakultete Univerze v Ljubljani.

* *Stimulativne podpore*

Višina podpor za intervencijo KOPOP (posamezne podintervencije) bo določena na podlagi modelnega izračuna ob upoštevanju dodatnih stroškov in izpad dohodka zaradi prevzetih obveznosti, kot izhaja iz 70(4) člena Uredbe (EU) 2021/2115 Evropskega parlamenta in Sveta z dne 2. decembra 2021 o določitvi pravil o podpori za strateške načrte, ki jih pripravijo države članice v okviru skupne kmetijske politike (strateški načrti SKP) in se financirajo iz Evropskega kmetijskega jamstvenega sklada (EKJS) in Evropskega kmetijskega sklada za razvoj podeželja (EKSRP), ter o razveljavitvi uredb (EU) št. 1305/2013 in (EU) št. 1307/2013. Pri določitvi višine podpor na enoto bodo upoštevana tudi razpoložljiva sredstva, ki se namenjajo intervenciji KOPOP, kakor tudi prispevek posameznih podintervencij k doseganju zastavljenih podnebnih in okoljskih ciljev. Pri vseh podintervencijah podpora zato ne bo predstavljala 100 % višine podpore, določene po modelnem izračunu.

* *Enostavnost in razumljivost pogojev in zahtev za izvajanje intervencije KOPOP*

Pogoji in zahteve za izvajanje intervencije KOPOP oziroma podintervencij morajo upoštevati podnebne in okoljske cilje iz EU in nacionalnih strateških dokumentov in programov. Določeni pogoji in zahteve za izvajanje so zato bolj podnebno in okoljsko ambiciozne kot v obstoječem programskem obdobju (2014–2020), kar vedno ne omogoča njihove enostavnosti. Bodo pa vsi pogoji in zahteve podrobnejše opisane oziroma določene v nacionalni uredbi, ki bo urejala intervencijo KOPOP iz SN 2023–2027. Z omenjeno uredbo bomo v največji možni meri poskušali postopke poenostaviti, pogoje in zahteve za izvajanje intervencije KOPOP pa določiti čim bolj razumljivo, pri čemer bomo upoštevali vse relevantne EU in nacionalne predpise.

## Integrirana pridelava

Ves čas priprave SN 2023–2027 so zainteresirana javnost in vsi deležniki lahko podajali predloge in pripombe na intervenciji SOPO in KOPOP. Na vseh dosedanjih sestankih z deležniki na temo SOPO in KOPOP so bile obravnavane tudi podpore za sadjarstvo, v okviru KOPOP tudi integrirana pridelava sadja. Na teh sestankih se je razpravljalo o možnih podporah za sadjarstvo, deležniki pa so bili zaprošeni, da posamezni sektorji podajo enotne, skupne predloge za vse podintervencije KOPOP, med drugim tudi za integrirano pridelavo sadja, ki se je v sklopu razprav preimenovala iz »integrirana pridelava sadja« v »integrirana pridelava sadja in oljk«. Na omenjenih sestankih z deležniki je bilo s strani MKGP vedno jasno izpostavljeno, da morajo biti vse podintervencije KOPOP nadstandardne, in da bo v SN 2023–2027, konkretno v primeru integrirane pridelave, treba vključiti šest ali sedem zahtev, iz katerih bo vsak bralec lahko razbral, kaj je nadstandard in kaj je predmet podpore.

## Zveri

Podintervencija KOPOP Sobivanje z zvermi bo še naprej podpirala različne načine varovanja pašnih živali pred napadi velikih zveri (elektro ograje, elektro mreže, pastir, pastirski psi). Podrobnejši opis zahtev za posamezen način varovanja bo določen v sodelovanju s strokovnjaki za to področje, izvajanje te podintervencije pa bo urejeno v nacionalni uredbi, ki bo urejala intervencijo KOPOP iz SN 2023–2027.

## Ohranjanje, trajnostna raba in razvoj rastlinskih genskih virov v kmetijstvu

Upravičenci do plačil za intervencijo Ohranjanje, trajnostna raba in razvoj rastlinskih genskih virov v kmetijstvu so raziskovalne inštitucije, ki se ukvarjajo z rastlinskimi genskimi viri, ker je ta intervencija namenjena dejavnostim, ki podpirajo ohranjanje rastlinskih genskih virov *in situ* in *ex situ*, podpira pa zlasti:

* vzpostavitev monitoringa rastlinskih genskih virov *in situ* za zelišča (samonikle rastline in divji sorodniki kmetijskih rastlin);
* vzpostavitev monitoringa rastlinskih genskih virov *in situ* za jagodičje (samonikle rastline in divji sorodniki);
* pripravo modela varnega hranjenja in pripravo izbora najbolj ogroženih rastlinskih genskih virov za varno hranjenje in za svetovno banko Svalbard in repatriacijo;
* vzpostavitev *in situ* genske banke za trajne travnike;
* nadaljevanje vrednotenja rastlinskih genskih virov (akcesije in lokalne sorte) – poudarek na uporabni vrednosti lokalnih sort in akcesij, izbor genskega materiala za prenos na (ark) kmetije;
* hranjenje in upravljanje rastlinskih genskih virov iz Javne službe nalog rastlinske genske banke na (ark) kmetijah (genska banka na kmetijah pod okriljem te službe) – ohranjanje z uporabo;
* vzdrževalce lokalnih sort.

Potencialni upravičenci bodo morali v ponudbi na javno naročilo in v času izvajanja javnega naročila:

* dokazati in zagotavljati ustrezno izobrazbo, kvalificiranost in/ali reference osebja;
* redno razpolagati z zadostnim številom osebja.

Upravičenci bodo izbrani na podlagi izbirnega postopka, ki se vodi v skladu z zakonodajo o javnem naročanju, in je odprt za subjekte javnega ali zasebnega prava.

# DOBROBIT ŽIVALI

## Podintervencija DŽ za prašiče

Za intervencijo DŽ iz SN 2023–2027, ki vključuje tudi podintervencijo DŽ za prašiče, bodo na novo ovrednoteni vsi potrebni parametri za izračun plačila. V izdelavi je nov modelni izračun za določitev višine plačila za intervencijo DŽ. Z modelnim izračunom, ki ga izdelujejo strokovnjaki z neodvisnih inštitucij, se bo določila višina plačil za intervencijo z namenom kritja vseh stroškov in izpada dohodka, ki nastanejo z izvajanjem te intervencije. Modelni izračun bo temeljil na enotnih in preveljivih kriterijih in bo upošteval običajno rejsko prakso ter dodatne stroške in delo, ki je potrebno zaradi nadstandardnih načinov reje.

Predlogi zahtev so bili oblikovani skozi usklajevanja z deležniki in na podlagi neformalnih pripomb EK. Predlog uvedbe podpore za rejo prostih svinj v prasitvenih boksih ni bil upoštevan v okviru te podintevencije, ker tovrstnih boksov v Sloveniji še ni, zato bodo podprte investicije v tovrstno opremo v okviru investicij v prilagoditev zahtev s področja DŽ.

## Podintervencija DŽ za perutnino

Zahteve glede manjše gostote naseljenosti in zaposlitvenega materiala za kokoši nesnice in pitovne piščance so bile usklajene znotraj strokovne skupine, ki izvaja projekt v okviru ciljnega raziskovalnega programa (v nadaljevanju besedila: CRP) V4-2024 - Reja domačih živali z nadgradnjo dobrobiti živali v skladu z družbenimi zahtevami. V največji meri so bile upoštevane tudi pripombe deležnikov. Predlog, da bi zahtevo glede manjše gostote naseljenosti pri kokoših nesnicah znižali s sedem na osem kokoši na m2 in pri pitovnih piščancih s 30 kg na 33 kg na m2, ni bil sprejet zaradi pripomb EK, da morajo zahteve izražati jasen nadstandard v primerjavi s standardom.

Ker je v Slovenji malo rej z možnostjo izpusta perutnine na prosto, bo izgradnja oziroma ureditev izpustov del investicijske podpore v prilagoditev zahtev s področja DŽ.

Purani trenutno niso vključeni v podintervencijo, zaradi omejenih sredstev in zahtevnosti izvedbe, se pa strinjamo, da bi bilo treba v bodoče vključiti tudi purane.

## Podintervencija DŽ za drobnico

Predlog glede določitve krajšega – 120 dnevnega obdobja paše na območju z nadmorsko višino nad 800 m, zaradi krajše vegetacijske dobe, ni bil sprejet, saj z analizo kmetijskih gospodarstev, ki ležijo na območju s krajšo vegetacijsko dobo, kjer je zahtevano obdobje paše 180 dni, ni bilo mogoče argumentirano utemeljiti predlaganega dodatnega skrajšanja obdobja paše na 120 dni.

## Podintervencija DŽ za konje

Sprejeta je bila pripomba, da se v okviru intervencije ne podpira reje športnih konj, zato je v podintervenciji upoštevano, da se podpora dodeli za vse kategorije rodovniških konj, ki potencialno vstopajo v prehransko verigo. Pri zahtevi, da reja privezanih konj ni dovoljena, je upoštevano, da velja izjema, da so konji lahko privezani v času krmljenja.

Glede trajanja dnevnega izpusta za konje, kjer je bilo predlagano, da se zahteva izenači z govedom in drobnico, pojasnjujemo, da je sedaj, na podlagi pripomb EK, za vse vrste – govedo, drobnico in konje – določeno, da morajo biti živali v izpustu najmanj po dve uri na dan.

Zahteva glede ureditve zavetja za konje na pašniku je bila umaknjena iz podintervencije.

## Izvajanje paše na območjih potencialnega vpisa ciljnih naravovarstvenih ukrepov

Že v tekočem programskem obdobju se ukrep DŽ izvaja na način, da je na območjih potencialnega vpisa ciljnih naravovarstvenih ukrepov paša prepovedana oziroma časovno omejena v skladu z zahtevami posameznih ciljnih naravovarstvenih ukrepov. Enak način izvajanja bo tudi v obdobju 2023–2027. Območja in natančna pravila izvajanja bodo določena z nacionalno izvedbeno uredbo za intervencijo DŽ.

# EKOLOŠKO KMETIJSTVO

MKGP je v okviru SN SKP 2023–2027 pristopil k celoviti podpori ekološkega kmetovanja preko vseh specifičnih ciljev. Ena od pomembnih intervencij, ki bo prispevala k hitrejšemu razvoju ekološkega kmetovanja, je tudi intervencija Ekološko kmetovanje, za katero bo v petih letih predvidoma namenjenih 73 milijonov EUR, kar je več kot je za ukrep Ekološko kmetovanje namenjeno v PRP 2014–2020.

Višine plačil za posamezne vrste rabe v okviru intervencije Ekološko kmetovanje bodo znane, ko bodo znane končne višine kalkulacij za ostale intervencije, kot so KOPOP, SOPO in naravovarstveni ukrepi. Zato tudi ni mogoče narediti t. i. tabele za kombinacije ukrepov, ki bodo pri intervenciji Ekološko kmetovanje tudi vplivali na končno višino plačila na ha.

Ko bodo znane vse zgoraj navedene informacije in ko bomo prejeli prve uradne pripombe s strani EK glede intervencij KOPOP in SOPO ter Ekološko kmetovanje, bodo znani tudi končni zneski plačil na hektar za posamezne rabe v okviru intervencije Ekološko kmetovanje. Pri višini plačil pa bo treba upoštevati tudi razpoložljiva finančna sredstva za intervencijo Ekološko kmetovanje.

MKGP bo predstavil končne zneske plačil na ha za posamezne rabe v okviru intervencije Ekološko kmetovanje vsem relevantnim deležnikom, ko bo pridobil vse zgoraj navedene informacije.

# KRATKE VERIGE – SHEME KAKOVOSTI IN OPERATIVNI PROGRAMI

Povezovanje KMG v različne oblike proizvodnega in tržnega organiziranja ter vzpostavitev in razvoj kratkih oskrbnih verig, lokalnih trgov in agro-živilskih verig, je eden od pomembnih dejavnikov dviga konkurenčnosti kmetijstva in živilstva, pa tudi gozdarskega sektorja.

SP in OP predstavljajo evropsko primerljive oblike povezovanja proizvajalcev. Že v tem programskem obdobju se podpira povezovanje pridelovalcev v SP in OP, ki se je izkazalo za učinkovito, saj se je priznalo štiri OP in 25 SP na področju različnih sektorjev.

V SN 2023–2027 se bo še naprej vzpodbujalo tovrstno povezovanje, saj le tovrstno povezovanje, poleg članstva v zadrugah, omogoča transparentno obliko povezovanj in omogoča demokratičnost članov znotraj OP ali SP. Tudi kmetijska podjetja lahko s svojimi kooperanti, preko dela pravne osebe, vzpostavijo OP ali SP, saj pri tovrstni vzpostavitvi ni omejitve glede velikosti podjetij.

V SN 2023–2027 bo ponovno na voljo začetna podpora za povezovanje pridelovalcev v SP ali OP. Člani SP, OP in zadrug lahko skupaj izvajajo tudi kolektivne naložbe, za katere so predvidena sredstva v novem programskem obdobju. Podpirali bomo tudi novoustanovljene SP za izvajanje shem kakovosti, ki bodo poleg podpor za začetno delovanje deležne tudi sredstev za namen izvajanja promocijskih aktivnosti, tako na lokalnem trgu, kot tudi na področju celotne Slovenije. Prav tako se bo podpiralo delovanje medpanožnih organizacij, ki sprejemajo ukrepe za upravljanje verig vrednosti, ne da bi bile pri tem same vključene v proizvodnjo, predelavo ali trgovino. Medpanožne organizacije z izvajanjem svojih aktivnosti lahko služijo kot platforma za dialog, spodbujanje dobrih praks in preglednosti trga.

Glede podintervencije Podpora za dejavnosti informiranja in promocijo proizvodov iz shem kakovosti pojasnjujemo, da je le-ta namenjena tudi obstoječim shemam kakovosti oziroma proizvodov iz shem kakovosti. (primer olje: Ekstra deviško oljčno olje Slovenske Istre z zaščiteno označbo porekla – EDOOSI ZOP).

# NALOŽBE V KMETIJSTVU in ŽIVILSKO-PREDELOVALNI PANOGI

V javni razpravi se je velika večina pripomb na naložbeni del intervencij SN 2023–2027 nanašala na obseg finančnih sredstev za naložbene intervencije, ki naj bi bil nezadosten zlasti na področju vlaganj v živilsko-predelovalno panogo in ekološko kmetijstvo.

Več pripomb se je nanašalo tudi na omejitev (kapico) celotnega zneska za investicijske podpore v obdobju 2023–2027 na največ 800.000 EUR javne podpore za naložbe kmetijskih gospodarstev v primarno pridelavo kmetijskih proizvodov, kar naj bi bil prenizek znesek zlasti, ko gre za vlaganja v naložbe, povezane s prilagajanjem na podnebne spremembe v trajnih nasadih ali pa pri investicijah v dobrobit rejnih živali oz. kadar gre za kolektivne naložbe, ki jih izvajajo zadruge, skupine ali organizacije proizvajalcev. Podobno so bila izražena nestrinjanja z omejitvami pavšalne podpore za majhne kmetije na največ 20.000 EUR pri intervenciji, vezani na konkurenčnost oz. na največ 60.000 EUR iz vseh intervencij skupaj.

Kar nekaj stališč izraža nezadovoljstvo z omejitvijo glede enkratne možnosti kandidiranja za naložbe za isti namen, kar naj bi bilo za kmetije in podjetja omejujoče in v neskladju z njihovimi razvojnimi potrebami in investicijskimi cikli.

Prejeli smo tudi predloge po dodatni diferenciaciji stopenj podpore pri naložbenih intervencijah, kot na primer dodatni dvig stopnje javne podpore, ko gre za ekološko pridelavo, kolektivne naložbe zadrug, organizacij in skupin proizvajalcev ter naložb v dobrobit živali.

Izpostavljena je bil tudi nujnost vključitve vidika minimalnega deleža slovenske surovine kot vstopnega pogoja oz. eno od prednostnih meril za izbor vlog.

Na MKGP smo vse prejete pripombe na naložbene intervencije natančno preučili in jih tudi poskušali v največji meri upoštevati, pri tem pa smo upoštevali izhodišča, ki so predhodno že bila dogovorjena z vsemi ključnimi predstavniki kmetijstva in živilsko-predelovalne panoge. Predvsem smo se skupaj s ključnimi deležniki uskladili glede nujnosti povečanja obsega sredstev za naložbene intervencije SN 2023–2027, čemur je Vlada RS tudi prisluhnila in zagotovila dodatnih 310 mio EUR nacionalnih sredstev, ki bodo vložena v nujno potrebno prestrukturiranje slovenskega kmetijstva, povečanje njegove konkurenčnosti, vlaganja v dobrobit živali in v investicije v živilsko pridelovalnem sektorju. S tem je bila naslovljena ena od ključnih pripomb iz javne razprave na investicijski del SN 2023–2027.

Omejitve glede najvišjih dovoljenih zneskov skupne javne podpore v obdobju 2023–2027 ter stopenj podpore smo ohranili takšne, kot so bile dogovorjene in usklajene z vsemi ključnimi deležniki.

V besedilu naložbenih intervencij smo izostrili vlogo in pomen povezanosti vzdolž verige preskrbe s hrano, pomen dolgoročnih pogodbenih odnosov v verigi. Dodatno smo v uradni verziji SN 2023–2027 močno izboljšali poudarke, vezane na digitalizacijo in uvajanje krožnega gospodarstva vzdolž te verige, kar pa je v skladu s cilji prehoda v trajnostni sistem preskrbe s hrano iz Evropskega zelenega dogovora in podrejenih strategij EU »od vil do vilic« in »biotska raznovrstnost do leta 2030«.

# ZEMLJIŠKE OPERACIJE IN NAMAKANJE

Prejeli smo pripombo, ali je investicija »Izgradnja individualnih namakalnih sistemov in namakalne opreme« možna tudi v primeru, če je investicija le v namakalno opremo, kjer ni namakalnega sistema in se priključi na vodovod. Pojasnjujemo, da je pogoj za izgradnjo namakalnega sistema odločba o uvedbi namakalnega sistema, ki jo izda MKGP. Vlagatelj mora odločbo pridobiti za kakršnokoli namakanje kmetijskih zemljišč. Odločbo o uvedbi namakanja mora vlagatelj pridobiti tudi v primerih, ko se za namakanje kmetijskih zemljišč kot vodni vir uporablja voda iz vodovoda.

Deležniki so želeli še pojasnilo, zakaj ni možna investicija za namakalno opremo tudi za majhne kmetije. Pojasnjujemo, da so upravičenci do podpore za nakup namakalne opreme in izgradnjo zasebnih namakalnih sistemov z enim uporabnikom fizične ali pravne osebe. Tako da bodo lahko na javnih razpisih kandidirali vsi potencialni upravičenci, stopnja podpore pa bo odvisna od števila uporabnikov.

Prejeli smo tudi vprašanje, ali je v okviru intervencije »Naložbe v prilagoditev na podnebne spremembe pri trajnih nasadih« možna nabava namakalne opreme – tu so upravičenci tudi nosilci majhnih kmetij. Pojasnjujemo, da so upravičenci za nakup namakalne opreme fizične ali pravne osebe, pogoj je, da ima namakalni sistem odločbo o uvedbi namakalnega sistema, ki jo izda MKGP.

# MLADI KMETJE

Na predlog intervencije Podpora za vzpostavitev gospodarstev mladih kmetov in na splošno glede mladih kmetov v Sloveniji so bile podane nekatere pripombe oziroma pobude, s katerimi se na MKGP strinjamo in jih bomo skušali upoštevati pri nadaljnjem delu, in sicer pri pripravi izvedbenih uredb, meril za izbor vlog in pri pripravi definicije mladega kmeta v okviru zakona, ki ureja kmetijstvo. Pri slednjem je namreč tudi v interesu MKGP, da mora biti preverjanje ustreznosti pogojev za kmete enostavno, razumljivo, administrativno nezahtevno in brez dodatnih stroškov.

Nekatere prejete pripombe so se nanašale na vsebine, ki se bodo urejale z izvedbenimi uredbami, saj so prepodrobne za vključitev v SN 2023–2027. Tako bomo na MKGP pri pripravi izvedbene uredbe skušali čim bolj smiselno vključiti pripombo v zvezi z intervencijo Medgeneracijski prenos, in sicer da morata biti pisni dogovor med prenosnikom in prevzemnikom ter vsakoletno poročilo o opravljenem prenosu znanja standardizirano in administrativno enostavno. Prav tako bomo skušali upoštevati predlog v zvezi s sodelovanjem prenosnika pri izvajanju svetovanja s strani JSKS.

Nekaj predlogov in pripomb se je nanašalo tudi na merila za izbor vlog, ki jih bomo na MKGP pripravili šele v nadaljevanju. Tako bomo predlog glede dodatnih točk za mladega kmeta s KMG, ki aktivno sodeluje z zadrugo ali drugo obliko združenega nastopa na trgu, obravnavali pri oblikovanju meril za izbor vlog, pred tem pa bo treba najprej podrobno opredeliti aktivno sodelovanje z zadrugo. Predloga, da bi morala biti med pogoje za pridobitev podpore enakovredno vključene dopolnilne dejavnosti na kmetiji in gozdarski del kmetije, na MKGP ne moremo upoštevati. Mladim kmetom se dodeljuje podpora za zagon kmetijske dejavnosti, zato vstopni prag izhaja iz standardnega prihodka, ki ga KMG omogoča. Standardni prihodek je povprečna denarna vrednost kmetijske bruto proizvodnje. Na tak način izračunavajo standardni prihodek tudi druge države članice, metodologija izračuna standardnega prihodka je poenotena do te mere, da se statistični podatki lahko primerjajo na ravni EU. Poleg tega naj poudarimo, da je glavna vsebina poslovnega načrta mladega kmeta predviden razvoj kmetijske dejavnosti.

Glede prejetih pripomb, ki so se nanašale na premalo finančnih sredstev, na primer za intervencijo Medgeneracijski prenos znanja, pojasnjujemo, da so bila sredstva razporejena v okviru razpoložljivih finančnih sredstev. Podana je bila tudi pripomba, da se izvzame podpora mladim kmetom iz osnove za plačilo dohodnine, ki jo bomo pri usklajevanju z ministrstvom, pristojnim za finance, vsekakor upoštevali.

V okviru pripomb je bil podan tudi poziv, da naj izziv dostopa do kmetijskih zemljišč začne MKGP reševati takoj, in sicer v obliki predkupnega vrstnega reda ter v okviru zakona, ki ureja Sklad kmetijskih zemljišč. Na MKGP smo glede tega že imenovali projektno skupino za oblikovanje izhodišč za pripravo Zakona o spremembah in dopolnitvah Zakona o Skladu kmetijskih zemljišč in gozdov Republike Slovenije, vendar se delovna skupina ne bo osredotočala le na omenjeni zakon, ampak tudi na vsebine, ki jih zadnje spremembe Zakona o kmetijskih zemljiščih niso zajele, kot na primer prednostni vrstni red pri nakupu kmetijskih zemljišč. Na podlagi sestankov z vsemi ključnimi deležniki bomo pristopili k oblikovanju sistemskih rešitev, torej v celoten proces oblikovanja izhodišč in predlogov za spremembo zakonodaje.

V zvezi s predlogom glede nadomeščanja v času bolezni, odsotnosti zaradi nesreč, dopustov in podobnih odsotnosti oziroma prekinitve dela na kmetiji pojasnjujemo, da v Uredbi (EU) 2021/2115 o strateških načrtih ni podlage za takšno intervencijo, preko katere bi poskušali reševati tovrstne težave in ki bi se financirala iz sredstev EU v kombinaciji s sredstvi Republike Slovenije. Je pa v izvajanju CRP projekt Odzivanje kmečkih družin na posledice delovnih nesreč in poklicnih bolezni, ki ga sofinancira MKGP in bo zaključen konec 2022. Rezultati in zaključki CRP-ja naj bi bili pomoč za preveritev vpeljave teh pomoči, kar bi kasneje bila lahko vsebina oblikovanja ukrepanja na tem področju.

Posredovanih predlogov, da bi se za manjše kmetije kot dodatno možnost dokazovanja vstopnega praga upoštevali tudi »verodostojni računi«, pa žal ne moremo upoštevati, saj niso mogoči predvsem z vidika izvedljivosti.

Glede pripombe, da je v EIP projektih treba delo kmetov primerno ovrednotiti in plačati, odgovarjamo, da bodo na izvedbeni ravni pripravljene uredbe oziroma javni razpisi, kot velja v sedanjem obdobju, ki bodo urejale višino stroškov dela oziroma višino urne postavke. V sedanjem programskem obdobju velja, da se za člana partnerstva, ki je upravičenec do podpore, in je kmetijsko gospodarstvo, organizirano kot kmetija, prizna strošek dela v obliki standardne lestvice stroška na enoto v skladu s točko b) prvega odstavka 67. člena Uredbe 1303/2013/EU v višini 9,45 EUR na uro opravljenega dela na projektu. Urne postavke se izračunavajo preko metodologije, katero pregleda tudi Urad za nadzor proračuna. Pri metodologiji je treba upoštevati, da se v urno postavko za strokovne kadre upošteva izobrazba in davki ter prispevki iz naslova obračuna plač. Pri kmetu, kjer ni nobenega zaposlenega, tega ni. Metodologijo bomo pred pričetkom izvajanja novega SN 2023–2027 posodobili.

Glede podane pripombe, da ni nikjer navedeno, kdaj posameznik zadostuje kriterijem za dodatno ekološko podporo, pojasnjujemo, da je bil v procesu usklajevanj ta pogoj dogovorjen, kar je tudi navedeno v intervenciji Vzpostavitev gospodarstev mladih kmetov v poglavju Oblika in stopnja podpore/premija/metoda izračuna. V uvodnem stavku tega poglavja je navedeno, da se na končno vsoto pavšalov v primeru ekološkega kmetovanja doda 10 % tistim kmetijskim gospodarstvom, ki so že vključena v ekološko kmetovanje in za tista, ki so še v preusmeritvi (najmanj 80 % KZU).

Na podan predlog, da se mlade kmete tudi po zagonu podpira iz SKP, pojasnjujemo, da je dejansko ta že upoštevano v sedanjem programskem obdobju. Eden od prispevkov k razvoju kmetijskih gospodarstev mladih kmetov tudi po prejemu zagonske podpore, je dodatni delež podpore na naložbenih ukrepih skupne kmetijske politike. Po zagonu pa se od mladih kmetov vendarle pričakuje, da ne bodo povsem odvisni od podpor skupne kmetijske politike, temveč bodo tudi sami sposobni nadaljnjega razvoja kmetijske dejavnosti.

# MAJHNE KMETIJE

Za slovensko kmetijstvo je značilna raznolika in dualna struktura kmetijskih gospodarstev z izrazito tržno usmerjenimi kmetijskimi gospodarstvi, ki stremijo k pridelavi kakovostne in raznolike hrane ter doseganju višje dodane vrednosti, na eni ter s samooskrbnimi kmetijskimi gospodarstvi, ki prispevajo k ohranjanju vitalnega in obdelanega podeželja, na drugi strani.

Dualno kmetijsko strukturo je potrebno ohranjati in tako spodbujati tudi majhne kmetije. Prisotnost pridelkov iz majhnih kmetij na trgu je treba povečati. Omogočiti jim je treba tudi boljšo dostopnost do finančnih virov, vlaganja v povečanje proizvodnje, digitalizacijo, predelavo in dopolnilne dejavnosti. Hkrati pa je potrebna tudi nadaljnja krepitev tržno usmerjenih kmetijskih gospodarstev.

V okviru SN 2023–2027 se majhne kmetije spodbuja preko več različnih intervencij. Iz javne razprave je mogoče razbrati pobude glede povečanje skupnega pavšalnega zneska, do katerega so v obdobju 2023–2027 upravičene majhne kmetije (60.000 EUR) iz naslova vseh investicijskih intervencij skupaj, pa tudi glede povečanja pavšalnega zneska, ki je majhnim kmetijam na voljo v okviru intervencije za konkurenčnost (20.000 EUR). Na MKGP ocenjujemo, da je predlagana višina podpore za majhne kmetije ustrezna, saj je višja od dosedanjih podpor v okviru M6.3 ukrepa, v okviru katerega se je dodeljevala pomoč za zagon dejavnosti, namenjene razvoju majhnih kmetij, iz Programa razvoja podeželja Republike Slovenije za obdobje 2014–2020. Znesek podpore pri tem ukrepu je namreč znašal do vključno 5.000 EUR na upravičenca. V SN 2023–2027 pa je ta pavšalni znesek nekajkrat višji, kar kaže na to, da se MKGP zaveda pomena, ki ga imajo te kmetije za ohranjanje kmetijske krajine, poseljenosti podeželja, izvajanje ekosistemskih storitev. Prepoznavamo pa tudi njihov razvojni potencial, in sicer zlasti v smeri dviga dodane vrednosti, diverzifikacije dohodkov, večje tržne usmerjenosti, povezovanja v lokalne dobavne verige itn.

Pazili pa smo tudi na to, da za majhne kmetije poenostavimo dostop do investicijskih sredstev, zaradi česar smo zanje uvedli pavšalno podporo in pa tudi ločeno ovojnico sredstev. S tem pa smo naslovili tudi ključne kritike, ki smo jih prejemali v programskem obdobju 2014–2020 glede nedostopnosti investicijskih sredstev za majhne kmetije.

# LEADER

Prejeli smo veliko pripomb s predlogom, naj se obsega sredstev za izvajanje pristopa LEADER v prihodnjem programskem obdobju ne zmanjšuje, ter s pripombo, naj se ne ukinja predloga intervencije iz prve javne obravnave SN »Obnova in razvoj vasi po konceptu pametnih vasi s poudarkom na kulturni dediščini«.

Glede na dogovor MKGP z Vlado Republike Slovenije z dne 1. 12. 2021 se je za izvajanje SN 2023–2027 v prihodnjem programskem obdobju namenilo dodatna nacionalna sredstva. Del teh sredstev bo namenjen tudi za izvajanje intervencije LEADER v programskem obdobju 2023–2027, natančneje dodatnih 10 milijonov EUR. V skupnem znesku bo po zadnjih preračunih za obdobje 2023–2027 za ta pristop namenjenih 44,4 milijona EUR.

Intervencija »Obnova in razvoj vasi po konceptu pametnih vasi s poudarkom na kulturni dediščini« se je na podlagi pripomb prve javne obravnave SN izločila iz nabora intervencij. Koncept pametnih vasi se bo izvajal v okviru prihodnje intervencije LEADER po pristopu »od spodaj navzgor«, v okviru prihodnjih strategij lokalnega razvoja.

# EKO REGIJE

Intervencija Regijski pristop povezovanja lokalnih proizvodov s poudarkom na ekoloških proizvodih »t. i. eko regija« temelji na regijskem pristopu trajnostnega upravljanja lokalnih virov na zaokroženem geografskem območju, ki temelji na kmetovanju in lokalnih proizvodih (še posebej ekoloških) ter na aktivnem sodelovanju kmetov z drugimi lokalnimi deležniki v procesih gospodarskega, socialnega in okoljskega razvoja tega geografskega območja.

Za oblikovanje mora biti vzpostavljeno pogodbeno partnerstvo javno-zasebnega sektorja, v katerega so vključena kmetijska gospodarstva, še posebej ekološka kmetijska gospodarstva, združenja, zadruge in javni organi (občine, izobraževalne institucije, institucije s področja socialnega varstva ipd.) ter ostali deležniki s področja kmetovanja in drugih gospodarskih panog (turizem, gostinstvo, trgovina, idr.). Izmed vključenih partnerjev se izbere vodilnega partnerja, ki upravlja vzpostavljeno partnerstvo. Vodilni partner, ki je pravna oseba (lahko tudi organiziran kot zadruga), pripravi strategijo razvoja za vzpostavitev in delovanje pogodbenega partnerstva in določi zaokroženo geografsko območje.

Cilj intervencije je čim bolj povečati gospodarski, okoljski in družbeno-kulturni potencial ozemlja, prepoznavnost lokalnih proizvodov ter dvig ekološkega kmetovanja, s čimer intervencija prispeva k Evropskemu zelenemu dogovoru, ciljem Strategije »od vil do vilic« kot tudi k specifičnemu cilju: Izboljšanje položaja kmetov v vrednostni verigi.

Podpora bo namenjena za izdelavo in izvajanje celovitega razvojnega koncepta, strategije za vzpostavitev in razvoj ter za upravljanje vzpostavljenega partnerstva. Strategija razvoja vključuje npr. analizo stanja, definirano območje, skupno vizijo ter ukrepe in načrtovane cilje po določenih obveznih razvojnih področjih: medsebojno povezovanje kmetijskih gospodarstev, povezovanje le-teh znotraj verige vrednosti (lokalna predelava in trženje), povezovanje z drugimi deležniki na geografsko zaokroženem območju (lokalne skupnosti, zadruge, javni zavodi, gastronomija, turizem, izobraževanje, naravna in kulturna krajina) idr.

# GOZDARSTVO

Za izvajanje gozdarskih ukrepov za izboljšanje stanja ogroženih vrst in habitatnih tipov v gozdni krajini na območjih Natura 2000 so namenjena sredstva Gozdnega sklada. Pri ostalih intervencijah v gozdarstvu bomo podpirali mehanizacijo in opremo ter prakse, ki so okolju bolj prijazne.

Pri intervenciji Naložbe v ureditev gozdne infrastrukture se naložbe izvedejo po opravljeni presoji Zavoda Republike Slovenije za varstvo narave. Pri grajenih prometnicah je v fazi načrtovanja prometnice potrebno pridobiti naravovarstveno soglasje, pri nagrajenih vlakah pa pozitivno mnenje v okviru postopka iz 44. člena Pravilnika o presoji sprejemljivosti vplivov izvedbe planov in posegov v naravo na varovana območja (Uradni list RS, št. 130/04, 53/06, 38/10 in 3/11) v okviru posegov v naravo. Če vlagatelj tega soglasja ali mnenja ne pridobi se gradnja oziroma priprava ne izvede. Prav tako takšna investicija ne more biti predmet podpore in Evropskega kmetijskega sklada. S tem inštrumentom se lahko prepreči gradnja gozdnih prometnic in s tem odpiranje gozdov na predlaganih SPA območjih. V tej fazi se lahko prometnice usmeri mimo točkovnih objektov, kot so naravna vrednota, brlog, zimovališče itd.

Z intervencijo Naložbe v ustanovitev in razvoj gozdnega drevesničarstva bomo z investicijami podpirali le gozdarski del drevesnic oziroma vzgojo drevesnih vrst, ki so primerna za sadnjo v gozdu, skladno s zakonodajo s področja gozdnega reprodukcijskega materiala. Tudi vnos teh sadik v gozdni prostor, ki se podpira v okviru intervencije Naložbe v sanacijo in obnovo gozdov po naravnih nesrečah in neugodnih vremenskih razmerah se izvaja skladno s to zakonodajo. Intervencija omogoča nakup sadik gozdnega drevja, ki jih lastniki gozdov posadijo v svoj gozd. Katero dovoljeno drevesno vrsto in v kakšni številčnosti se vnese v gozd na posamezno gozdno parcelo določi Zavod za gozdove Slovenije.

Iz naslova NEXTGEN se financira izgradnja Centra za semenarstvo, drevesničarstvo in varstvo rastlin, ki bo nudil strokovno pomoč drevesničarjem. Ne spodbuja se ustanovitve in razvoja podjetij oziroma kmetij, ki se ukvarjajo z drevesničarsko dejavnostjo.

MKGP se je na sestanku z deležniki s področja gozdarstva, sprejelo odločitev, da se gozdarski intervenciji Naložbe v gradnjo in vzdrževanje protipožarne infrastrukture ter Urejanje hudourniških območij ne vključita v predlog SN 2023-2027. Razlog za ne-vključitev je možnost izbire drugega vira financiranja. Naložbe v gradnjo in vzdrževanje protipožarne infrastrukture se že uspešno financirajo iz proračuna Republike Slovenije, za naložbe v urejanje hudourniških območij obstaja namenski vir sredstev, ki je v pristojnosti Ministrstva za okolje in prostor. Razpoložljiva sredstva obeh intervencij smo prerazporedili na glavne gozdarske intervencije, katere smo izvajali že v okviru Programa razvoja podeželja Republike Slovenije za obdobje 2014-2020.

Pri izvajanju obeh gozdarskih intervencij Naložbe v nakup nove mehanizacije in opreme za delo v gozdu in Naložbe v primarno predelavo lesa in digitalizacijo bomo strmeli k temu, da bodo sredstva namenjena za naložbe ustrezno porazdeljena med fizične in pravne osebe, vendar hkrati podpreti najboljše projekte. MKGP bo za obe intervenciji v SN 2023–2027 namenilo 30,5 milijona evrov, kar bi ob dodatnih spodbudah Ministrstva za gospodarski razvoj in tehnologijo močno okrepilo gozdno-lesno verigo v Republiki Sloveniji.

Pri Intervenciji Naložbe v primarno predelavo lesa in digitalizacijo bo MKGP v postopku usklajevanja SN 2023-2027 z EK poskušalo prag majhnega obsega predelave lesa povišati na predlagane vrednosti in sicer na 20.000 m3 predelave lesa na leto. Sklicevali se bomo na posebnosti in situacijo, ki velja v Republiki Sloveniji.

V okviru Sporazuma o partnerstvu med Slovenijo in EK za obdobje 2021–2027, ki opredeljuje tudi razmejitev med različnimi EU skladi v naslednjem programskem obdobju, je bil med različnimi resorji oziroma EU skladi dosežen dogovor, da področje podjetništva, ki se nanaša na nekmetijske dejavnosti in se je v tokratnem obdobju delno podpiralo iz PRP 2014–2020, preide pod okrilje Ministrstva za gospodarski razvoj in tehnologijo, ki je resorno ministrstvo za tovrstne dejavnosti. V okviru SN 2023-2027 pa je predvidena podpora tako kmetijskim kot nekmetijskim dopolnilnim dejavnostim na kmetiji.

Merila za izbor vlog so bila po 1. javnem razpisu za podukrep 6.4 Podpora za naložbe v vzpostavitev in razvoj nekmetijskih dejavnosti dopolnjena ter na Organu upravljanja PRP 2014-2020 tudi potrjena. Pri merilu »socialni vidik podjetja« je bil s.p. izenačen z drugimi gospodarskimi subjekti oziroma zavodi in zadrugami, pri čemer pa s.p. statusa socialnega oziroma invalidskega podjetja ni mogel pridobiti. Tako se je pri s.p. v okviru merila »družbeno socialni vidik upravičenca« uveljavilo merilo »izobrazba upravičenca«, ki se je prav tako upoštevalo pri upravičencih, ki so nosilci dopolnilnih dejavnosti. V tem programskem obdobju ni predvidenega ponovnega razpisa za poukrep 6.4 Podpora za naložbe v vzpostavitev in razvoj nekmetijskih dejavnosti. Vaše pripombe bomo vzeli v razmislek pri oblikovanju meril za izbor vlog za naslednje programsko obdobje.

# BIOTIČNO VARSTVO RASTLIN, FFS, GNOJENJE

SN 2023–2027 je okoljsko še ambicioznejši kot dosedanji PRP 2014–2020 in predvsem v okviru intervencij SOPO, KOPOP, EK in Biotično varstvo rastlin sledi usmeritvam trajnostne rabe gnojil in fitofarmacevtskih sredstev iz Zelenega dogovora EU in Strategije »od vil do vilic«, ki določa, da bo EK sprejela dodatne ukrepe za zmanjšanje splošne uporabe kemičnih pesticidov in njihovega tveganja za 50 % ter za zmanjšanje uporabe nevarnejših pesticidov za 50 % do leta 2030. Ukrepi bodo potrebni tudi za zmanjšanje izgube hranil, in sicer za vsaj 50 %, ob istočasnem ohranjanju rodovitnost tal, kar bo zmanjšalo porabo gnojil za vsaj 20 % do leta 2030. Zato bo treba dosledno izvajati zadevno okoljsko zakonodajo, da se doseže zmanjšanje obremenitve s hranili in fitofarmacevtskimi sredstvi, k čemur bo prispevalo uravnoteženo gnojenje in trajnostno upravljanje hranil in fitofarmacevtskih sredstev v okviru intervencij SOPO, KOPOP, EK in Biotično varstvo rastlin.

# PLAČILA NATURA 2000

Trenutno kmetijstvo na območjih Natura 2000 upravlja s t. i. mehkimi pristopi pogojevanja in prostovoljnostjo z ukrepom KOPOP, kar izhaja iz dejstva, da je slovensko kmetijstvo ekstenzivno in se izvaja na majhnih razpršenih površinah in bo mogoče že z izboljšanjem operacij ter ozaveščanjem kmetovalcev doseči zadovoljive rezultate. Ker pa na območjih Natura 2000 v Sloveniji prihaja do upadanja populacij travniških ptic in metuljev ter slabšanja stanja njihovih habitatov, prostovoljni ukrep KOPOP pa kljub vsem prizadevanjem na določenih območjih ni dal zadovoljivih rezultatov, se načrtuje, da bodo na določenih, najbolj kritičnih območjih Natura 2000, uvedene druge vrste ukrepov, kot so obvezni ukrepi v povezavi s plačili v okviru območij Natura 2000. Iz dodatka k Okoljskemu poročilu za PRP 14-20 izhaja, da je v primeru, da bodo rezultati pokazali, da ukrepi PRP 2014–2020 ne prispevajo k doseganju varstvenih ciljev, treba začeti postopek za uvedbo ukrepa plačil v okviru območij Natura 2000 ter prilagoditi način izvajanja ostalih ukrepov.

Omeniti je še treba, da je Slovenija s strani EK prejela uradni opomin zaradi neustrezne uporabe nekaterih členov Direktive Sveta 92/43/EGS o ohranjanju naravnih habitatov ter prosto živečih živalskih in rastlinskih vrst ter Direktive o pticah o ohranjanju prosto živečih ptic. Uradni opomin je posledica nezadovoljivega odgovora na EU Pilot št. 9285/18 glede „upadanja populacij travniških ptic in metulja barjanski okarček (*Coenonympha oedippus*) ter slabšanja stanja njihovih habitatov na območjih Natura 2000 v Sloveniji.“ Preiskava EU Pilot je zadevala predvsem nadaljevanje slabšanja stanja habitatov iz Priloge I k Direktivi o habitatih ter habitatov iz Priloge II k Direktivi o habitatih in člena 4 direktive o pticah, zlasti več vrst ptic (*Crex, Saxicola rubetra, Numenius arquata, Otus scops, Lullula arborea*) ter vznemirjanje teh vrst na območjih Natura 2000 Ljubljansko barje, Goričko, Planinsko polje, Breginjski stol, Črna dolina pri Grosuplju, Duplica in Stržene luže. Predmet preiskave je bil tudi upad populacij travniških ptic povsod po Sloveniji. EK je v Uradnem opominu zelo jasno nakazala, da če samo prostovoljni ukrepi KOPOP kljub vsem prizadevanjem niso dali rezultatov, bi morala Slovenija razmisliti o drugih vrstah ukrepov, kot so obvezni ukrepi v povezavi s plačili v okviru območij Natura 2000. Iz tega razloga smo je v okviru SN 2023-2027 programirali intervencijo Plačila Natura 2000.

V okviru javne razprave je bila vpeljava intervencije Plačila Natura 2000 dobro sprejeta in posledično ni bilo veliko pripomb. Deležniki se strinjajo z izbiro območij in pozdravljajo postopno izvjanje te intervencije. Prejet je bil poziv za kmetijsko in okoljsko ministrstvo k čim prejšnjemu pristopu k pripravi pravnih podlag in k vključitvi raziskovalnih in drugih pristojnih inštitucij. Glede tega pojasnjujemo, da se je k pripravi ustreznih pravnih podlag že pristopilo in trenutno poteka intenzivno usklajevanje med obema ministrstvoma. V naslednjih korakih pa bomo vključili tudi strokovne inštitucije in nevladne organizacije.

# USPOSABLJANJE IN PRENOS ZNANJA TER SISTEM AKIS

## Organizacijska struktura AKIS

Na pripombo, da bi bilo treba organizacijsko strukturo AKIS dodelati in jasno opredeliti koordinacijo, vsebino in financiranje aktivnosti, ter da ni upoštevana implementacija inovacijske podporne službe, pojasnjujemo da "*Innovation Support Services*" kot podporni sistem za krepitev inovacij razumemo celoten podporni sistem AKIS.

Kot središče izmenjave informacij oziroma mreže znanja je predvideno operativno koordinacijsko telo na ministrstvu v povezavi s spletno platformo AKIS (portal znanja). V tem okviru so potrebna posebna delovna mesta tudi za t. i. posrednike znanja in inovacij (*Innovation Broker*), katerih osrednja naloga bi bila posredništvo in izmenjava informacij ter znanja med kmetovalci, ŽPI, svetovalci, raziskovalci in drugimi strokovnjaki oziroma njihovimi organizacijami, pa tudi z javnostjo. Nekaj izkušenj že imamo s tako podporo, in sicer na področju EIP. Posredovanje znanja in informacij pa so seveda tudi naloga vseh javnih služb za izvajanje strokovnih nalog, vključno z javno službo kmetijskega svetovanja in ostalimi javnimi svetovalnimi službami.

Že zdaj si želimo pridobiti več pobud s strani kmetovalcev. Za izvajanje EIP projektov smo vzpostavili posebno spletno mesto za predloge deležnikov, ki ga nameravamo nadgraditi za zbiranje katerihkoli pobud in idej.

Zavedamo se, da moramo podpornim sistemom nameniti posebno pozornost, kot je bilo poudarjeno tudi na posvetu JSKS v novembru 2021. Tudi v okviru analize stanja na področju AKIS je bilo strinjanje, da potrebujemo stičišče vseh idej, pobud in predlogov in na drugi strani znanja in rezultatov dejavnosti raziskovalcev, izvajalcev strokovnih nalog in svetovalcev.

Kmetovalci poudarjajo pomembnost neposredne komunikacije med kmetovalci, ŽPI, svetovalci in raziskovalci in pozdravljajo vpeljane projekte EIP. Predvideno je, da se taka intervencija nadaljuje in to področje okrepi tudi z novo intervencijo za krepitev inovativne sposobnosti raziskovalnih institucij, pri čemer je tudi v tem primeru kot izhodišče predvideno vzpostavljanje partnerstev in povezovanje z obstoječimi strukturami javnih služb in raziskovalnih institucij, ki naj skupaj sledijo potrebam in ciljem v posamezni panogi.

Novim pristopom želimo z večjo rezultatsko naravnanostjo slediti tudi pri izvajanju javnih služb strokovnih nalog, kjer v prvi vrsti krepimo panožno sodelovanje med izvajalci javnih služb, ki so pogosto tudi v vlogi raziskovalcev. V vseh primerih naj bi sicer šlo za aplikativne naloge, vendar moramo poiskati še boljše načine, da bo vsebina izvajanih nalog, dejansko sledila potrebam kmetovalcev in da bodo informacije in nova znanja dejansko prišla do njih. Pri tem je izjemnega pomena vloga kmetijskih svetovalcev, ki so najbolj neposredno povezani s kmetovalci.

Spletna platforma AKIS oziroma portal znanja se izgrajuje v okviru prenove spletne strani www.skp.si, Mreža za podeželje pa bo novosti komunicirala preko svojih komunikacijskih kanalov.

## Izmenjava znanja in prenos informacij ter Usposobljenost svetovalcev

Na prejete pripombe za vključitev širšega nabora upravičencev, ki bi se lahko javili na javne razpise v okviru intervencije Izmenjava znanja in prenos informacij, kot so nevlade organizacije, upravljavci zavarovanih območij idr., poudarjamo utečene podpore nevladnim organizacijam, ki se izvajajo preko javnih razpisov, in sicer:

* v skladu z Uredbo o ukrepih kmetijske strukturne politike in kmetijske politike razvoja podeželja (Uradni list RS, št. 35/15),
* s podeljevanjem statusa delovanja NVO v javnem interesu na področju kmetijstva, gozdarstva in razvoja podeželja,
* preko strokovnih svetov oziroma posvetovalnih teles, ki so sestavljeni iz predstavnikov vladnih in nevladnih organizacij, javnih zavodov in uglednih predstavnikov stroke,
* preko Sveta Vlade RS za spodbujanje prostovoljstva, prostovoljskih in NVO, katerega člani so predstavniki ministrstev, NVO in prostovoljnih organizacij.

Na podlagi uredbe iz prejšnjega odstavka se letno objavijo trije javni razpisi, ki spodbujajo vsebinsko delovanje NVO, in sicer:

* Pomoč za prenos znanja in informiranje na področju predelave ter s kmetijstvom povezanega delovanja na podeželju;
* Pomoč delovanju nepridobitnih združenj na področju kmetijstva, gozdarstva in podeželja;
* Pomoč nepridobitnim organizacijam pri organizaciji strokovnih in jubilejnih dogodkov.

Prejeli smo pripombe, da je treba okrepiti intervencije za izboljšanje prenosa znanj s področja ekološkega kmetovanja. Pojasnjujemo, da bo v okviru intervencije posebna pozornost namenjena znanju na področju ekološkega kmetovanja, okolja, varstva narave, podnebnih sprememb in podobno, s ciljem pridobitve znanj in zavedanja, da so okoljsko-podnebni ukrepi dosegljiva priložnost za kmetovalce, ob tem pa tudi pogoj za njihovo kvaliteto življenja, pa tudi kvaliteto življenja njihovih naslednikov.

Za krepitev usposobljenosti se zavedamo, da je potrebna komplementarnost različnih programov, ukrepov in intervencij SKP, vključno z znanstveno raziskovalno dejavnostjo in javnimi službami, vključno z JSKS. To velja tudi na področju intervencije Usposabljanje svetovalcev, kjer bomo izhajali iz različnih potreb po znanju tako po vsebinskih področjih, kot tudi glede na strukturo javne svetovalne službe in ostale ponudnike storitev svetovanja.

## Medgenarcijski prenos znanja

Prejeli smo pripombe na pogoje za prenosnike, ki bodo lahko kandidirali za podporo v okviru intervencije Medgeneracijski prenos znanja. Pojasnjujemo, da so bili pogoji usklajeni s ključnima deležnikoma, s katerima usklajujemo tudi ukrepe in intervencije za mlade kmete, to je s KGZS in ZSPM. Skupaj smo uskladili mnenje, da je kmet, ki je najmanj 10 let nosilec kmetijskega gospodarstva, 7 let vključen v pokojninsko, invalidsko in zdravstveno zavarovanje iz naslova opravljanja kmetijske dejavnosti in 5 let uveljavlja ukrepe skupne kmetijske politike, najbolj pristojen, da znanje in izkušnje, ki so specifične za kmetijsko gospodarstvo, prenaša na svojega naslednika. Zavedamo se, da imajo bogato znanje in izkušnje tudi drugi prenosniki z dolgoletnimi izkušnjami, vendar smo morali kriterije omejiti na način kot smo jih, zaradi omejenih sredstev za ta namen.

V zvezi z intervencijo Medgeneracijski prenos znanja smo prejeli opozorilo, da morata biti pisni dogovor med prenosnikom in prevzemnikom ter vsakoletno poročilo o opravljenem prenosu znanja, standardizirana in administrativno enostavna, kar bomo na izvedbeni ravni tudi upoštevali. V zvezi s sodelovanjem prenosnika pri izvajanju svetovanja s strani JSKS, odgovarjamo, da bodo podrobnejša določila navedena v izvedbeni uredbi.

## Podpora za projekte EIP

Prejeli smo pripombo, naj se nameni večji poudarek na prioritetnih vsebinah in se ne omejevati na največjo višino podpore na projekt. Pojasnjujemo, da je intervencija Podpora za projekte EIP nadaljevanje že do sedaj uspešno izvedenih projektov EIP. Namen intervencije je, da partnerstva za izvedbo projekta EIP, ki ga morajo sestavljati najmanj trije partnerji, in sicer kmetijsko gospodarstvo, svetovalec in raziskovalec, evidentirajo in nagovorijo konkreten problem in izvedejo projekt, ki bo okrepil sodelovanje ter izmenjavo in prenos novih znanj, praks, tehnologij, procesov in digitalizacije v prakso v kmetijstvu in gozdarstvu. Višina podpore na projekt je navzgor omejena, natančna višina in pogoji dodelitve pa bodo določeni v izvedbeni uredbi.

## Prenos znanja v čebelarstvu in Raziskave na področju čebelarstva

Prejeli smo pripombe, da je potrebno vključiti vzdrževanje čebelnjakov za prenos znanja v čebelarstvu, ki so bili vzpostavljeni na podlagi Programa ukrepov na področju čebelarstva v Sloveniji v letih 2020-2022. Prejeli smo tudi predlog glede pogojev in referenc za izbor izvajalca za ugotavljanje učinkov masaže z medom. Pojasnjujemo, da so bili predlogi upoštevani in vnešeni v SN 2023-2027.

# FINANČNA SREDSTVA

V okviru SN 2023–2027 je na voljo 1.778.332.768 EUR. Za prvi steber SKP (neposredna plačila, vinski in čebelarski sektor) je namenjenih 683.540.796 EUR, in sicer za neposredna plačila 657.650.246 EUR, za vinski sektor 19.396.000 EUR in 6.494.550 EUR za čebelarski sektor. Polovico zneska za čebelarski sektor prispeva Slovenija. Za drugi steber SKP (razvoj podeželja) je skupno namenjenih 1.094.791.971 EUR, od tega je 550.850.960 EUR EU sredstev in 543.941.011 EUR SLO sredstev. Višina sredstev Slovenije v okviru drugega stebra SKP je odvisna od stopnje prispevka EU sredstev in se lahko spreminja.

Sredstva, ki jih v okviru SN 2023–2027 trenutno prispeva Slovenija, znašajo 547.188.286 EUR. Omenjeni znesek zajema tudi 310.000.000 EUR, ki jih je Slovenija iz nacionalnega proračuna za razvoj podeželja zagotovila dodatno, kot je sicer potrebno glede na obvezni nacionalni prispevek. Dodatna sredstva so namenjena naložbam, aktivnostim lokalnih pobud oziroma lokalnega razvoja, ki ga vodi skupnost (pristop LEADER/CLLD), ekološkemu kmetijstvu, območjem z omejenimi možnostmi za kmetijsko dejavnost in projektom evropskih inovacijskih partnerstev (EIP) ter razvojnim partnerstvom raziskovalnih inštitucij.

# KAZALNIKI

Zakonodaja skupne kmetijske politike določa skupen sklop kazalnikov kot del novega okvira smotrnosti. Kazalniki se bodo spremljali z letnimi poročili o smotrnosti in dvoletnim pregledom smotrnosti strateških načrtov SKP, s čimer EK oceni doseganje ciljev SKP.

V okviru javne razprave so bile podane pripombe glede kazalnikov stanja, vpliva in rezultata, predvsem v smeri bolj podrobnega spremljanja, kot to določa evropska zakonodaja.

Kazalniki stanja in vpliva se v letnih poročilih o smotrnosti uporabljajo le pri izračunu vrednosti kazalnikov rezultata in se o njih ne poroča na letni ravni. Kazalniki stanja in vpliva bodo presojani v okviru vrednotenj. Bolj podrobno spremljanje kazalnikov stanja je možno v okviru različnih analiz in poročil.

V SN 2023–2027 so posodobljeni tudi kazalniki rezultata, kjer so bile pri posameznih kazalnikih upoštevane dodatne intervencije na podlagi pripomb.

# CELOVITA PRESOJA VPLIVA NA OKOLJE (CPVO), OKOLJSKO POROČILO

MKGP je osnutek okoljskega poročila in SN 2023–2027 poslalo na Ministrstvo za okolje in prostor, ki je dokumentacijo posredovalo ministrstvom in drugim organizacijam, ki so glede na vsebino strateškega načrta skupne kmetijske politike 2023–2027 pristojne za posamezne vsebine varstva okolja, varstva ali rabe naravnih dobrin, krajine, varstva zdravja ljudi ali varstva kulturne dediščine. Ko bo Ministrstvo za okolje in prostor, skupaj z mnenjedajalci ugotovilo, da je okoljsko poročilo ustrezno, se bo lahko pričela javna razgrnitev SN 2023–2027 in okoljskega poročila. Trenutno še poteka dopolnjevanje okoljskega poročila z dodatnimi ali s podrobnejšimi informacijami, na podlagi pripomb Ministrstva za okolje in prostor ter mnenjedajalcev.